url: =Malaysia, Ipoh ah Myanmar gammite kitawngin khatpa temtawh kidawtlum, 1 liam :: ZOMI DAILY\nposted on 21 December 2017 at 12:07 pm Lomkholna: Malaysia, Myanmar, News, Sawltak\nMalaysia, Ipoh khuasung ah Myanmar gammi khatin adang Myanmar gammi khatmah temtawh dawtlum cih theStar pan kiza hi. Numei khatvai hangin akitawng, aki dawtlum kici hi.\nTuni Thursday (Dec 21) zingsanglam 2:15am hunpawl in Ipoh, Pasir Puteh khuasung thupiang ahihi. Khuasung encik in avak kawikawi palik “Patrol Unit” te’n Restaurant ansai geikhat ah Myanmar mikhat aki dawtlum amuhkhiat ciangin athu akitheikhia ahihi.\nDawtlup athuakpa pen asanggam anaupa tawh aomkhawm uh hi a, adang pasal tawh numeivai hangin kitawng kinial in, tuapa’n temta tawh hihte unau adawtgawp cihi.\nA uzawpa pen a awmsung leh anakguh teng temta tawh kidawtkha ahih manin, aphual mahah sipah hi. Asanggam anauzawpa penzong liamgawp in, amahbel silo hi.\nHih buaina akipatna pen temtawh adawtpa in numeikhat nawngkaisak leh nopnehbawl ahih manin, asipa in diksalo in tuahangin akitawng kitotna apiang cihi.\nHihvai tawh kisai in palik thunei ahi Ipoh OCPD Asst Comm Mohd Ali Tamby in agenna ah unau te lakah a uzawpa pen aphual ah sipah in, anauzawpa pen liamgawp ahih manin zato ah kipuak in, zatui kibawlsak hi ci’n genkhia hi.\nTua temtawh adawtpa zong Myanmar gammi khatmah hi a, unau te temtawh adawtgawp khitciangin aphual panin taikhia in kibucip cihi. Tua akitotna phual ah akitotnavai numeinu zong aom hihtuak a, temtawh adawtpa ataikhiat ciangin tua numeinu zong tonpih cihi.\nTudong kimanzo nailo a, ahi zongin temtawh adawtpa pen ami kuahiam cihpen kathei uh a, aki zonsan laitak hi ci’n palik te’n genkhia hi.\nMore: Penang ah Kawlgammi nih kitawngin temta tawh kidawtliam\nHih buaina, kithatlupna vaipen palik te’n “Section 302 of the Penal Code for murder” thukhun tawh Case bawl uh a, athu ala hoihtak kancian laiding uh cih kiza hi. Myanmar gammi cihciang bektawh ki suaktakphot a, akihelkha te ii amin apuam bangmah pulakna omnailo hi. Kuate ahizel diam? Sawltak #zomidaily\nPrevious: Be focused, dedicated and discipline\nNext: Bang bangci ngaihsut ~ Tdkhen


timestamp: atn

url: =Thuthak Tomkimcing 17 Jan 2014\nA. Zomi Social- Welfare of Malaysia (ZSM) 2014 ai Khawmpi kibawl.\n2014 kumsung ai ding Malaysia Zomi Gentheih Liangvai kipawlna (ZSM) Khawmpi Kualalumpur ah 17 Jan 2014' ZAM Hall pi ah Zinglam 11:00am pan 2:09 pm hunsung thupitak in kibawl hi. Pawlpi tek pan Siate leh khua makai te khat ciat kihel a, Palai vive 100 kim kipha ahihi. ZSM leh Pawlpi kizopna RM 200 ta hi ding a, Mimal pen angeina bang in kum khat ai luangkiphaam na milip in Rm 10 tawh Zomi nam luang kiphaam ding ahihi. ZSM pen 2009 Oct 1 hongding khia Zomi luang kiphaam kipawlna hi a, ZSM hong dih zawh Zomi luang kiphaam na sih vui hantang 143 in in thukho pangzo ahihi. Tu um 2014 in zong Khat in hong nusia zo a, Luang kiphaam na 5200 val kibei ahihi.\n(a) ZSM gimna nasep. Leitung mihing ihih mahbang in asiding ihihi. Zomi khat asih ciang in Tuisung kipai (or) Mei ah kihal asuah loh nading leh ihih loh nading in mimal in ZSM ah kumkhat in RM 10 tawh luang kiphaamna inei hi.\n(b)Luang kiphaamna ah athak zonkullo. Luang kiphaam na ah Zomi ahih nakleh Ngeina Biakna ah avek in deidanlo in kipanpih khin zo a,mimal 143 in Han kitangsak tekzo ihihi. Athak zonkul huailo in kiphawl khop thupi zaw ahihi. Sia vuan leh UN te sep theih nawnloh hun ah hamsata leh ZSM in nasem vaiding in luangkiphaam Zomi nam ihihi. Saya Kam Mung( ZSM)\n(c)Genvai cih teh sihna bek zong hikhinlo. Genvai tawh kizom in sihna thuak ciangbek hilo ahihi. Kimat kihen thuak te' Damlo te' Nausuak ding te dong ah Genvai nasem te in ahun ngahbangbang in kisem hi a, adiak in thongkhia te zong Genvai nasem te mah in kivan ahihi. Mi 50 val kiman bang suakta sakding athu in kivan kawikawi a, Palik zum Camp te ah kipai hi. Amau akiman ten hongtel pihlohi. Asuah tak khit uh teh lungdam cih kihilna tam omkhol lo ahihi. Ahih hang in Minam ading nasepna ah kalungkhia kei hi. Sya Thaa Mung ( ZSM)\n(d) Genvai kipatma in Malay om kahih man in Hih Genvai thupihi.\nZSM om ma in mikisi zela, kihal ahihi. Kamit zong kamuh hi. Ka hihtheihbangbang in ka huh kawikawi a, kapan pih hi. Akihal te ka mit kha ah luailuai lai ahih man in Zomi khempeuh hih ZSM ah kipawl uh leh nasep vai oltuam sak mahmah hi. Lunggimna nop tuam ahihi. Nidang in hibang kipawlna om lo , Hong hung hong en ding mahmah sum gen loh amizong kimuh lo hi. ZSM sumkeem Pu Zam Dal ( Aungnandaw Ansai neipu).\n(e) Biakna sia khempeuh in minam vei kul hi. Minam veina kibang kim lo hi. Pastor teng pawlpi in ivei mahbang in minam vei ding kisam hi. Lungsim hoih lo minam dei pen ei Pastor teng ihihi. Khamangthang mat ding sang in pawlpi mi kibehlap ding agen siam pawl ihi zaw hi. Pasian nasep icihtaktak pen innzuak lozuak in gamdang hongtungte Zomi te kikhelsak in piangthak sak a, Innlam ah sumkhak ding alamen anu apate sum akhak zawh nang in anuntakna kikhel sak ding ei Pastor te in minam tungah nasep lian penpen ahihi. UN akin te leh gamthumna lutdingte Kamphen tawh kiho kimu masa un. Ivek in zuau kihi khin a, zuau phuak siamte lengbaih ahihi. Unau kiteng' Kikhen' Nupa kiteng kikhen' Gamthumna deihtel zia te athulutzia koi ci Kamphem ten kitel mahmah ahihi. (UN Kamphen Sya Kam Tawng).\nB. Malaysia Zomi dinmun omzia ding lam hil.\n21 Jan pan kipan in Oparasi hatding kum gensa ahihi. Natang guak in innveng te muh in om kei in. Mi ihmut hun ah gam lum kei in' Kahlei/enlai ah zukhamsa in om kei in. Kunza san zeza in nacil sia ei in. Na inn veng nungak te pau kisiam sak in hopih duaiduai se kei in. Kikhop hun in ahun maan in kikhawm in. Pasian phat tawng tung in. Meileng Bus sung leh Lif sung ah paulala se kei in. Nasam met napuansilh innteek te dang in kizeem siam in. Natheilohpi nungak te no sese dah in. Hihte i mite igen siam ding ahihi. ZSM.\nC.Census tawh kipawl Zomi leh Zogam.\nKawlmang te in mualtung miteng hong khenzan/ hongsat khap na thu neem dildial Census vai pen gampua pan in online khangthak ten simziahziah ahih zenzen hang in Zogam leh Kawlgam sung mun tuamtuam ah hih online thukizakna omlo, zekai ahih man in Zomi tampi lungka mahmah din mun tung ahihi cihi. Tua tawh kipawl in Gampua om Zomi leh Yangon. Madalay, Kalay Tamu te ah Pawlpi sia te leh Hausa te in hun zekai mahmah in omlai ahihi cihi.Azekai vai pen Journal nisim ngahlo' khasimtanlo thuluan zia akim theihma in Census kibawl ding ahihi. Hihthu mikim theihsak tel huai ahihi cih Khua Hausa te tungpan kiza ahihi.\nD. Khuak gusim Khuak zuak kik.\nMihing khuak tangthukan na mun ah akikoih in namtuamtuam et thei ding akibawl Mihing khuak kigu sim a, online ah kizuak sim ahihi. Hih thu US Polic te'n amuh teh aleinuam kineih kham in azuak pa leh agu pa man kik ahihi.


url: =Bonn Museum hawhna (2) ~ CS Khai :: ZOMI DAILY\nBonn Museum hawhna (2) ~ CS Khai\nposted on 30 May 2010 at 2:56 pm Lomkholna: Article, CSKhai\nBonn : BC 13 – BC 9 ki kal pawla, khua kisat a hi dingin Roman laigelhsiam Florus in gen hi. Hih Florus pen Emperor Nero tawh leengkhawm/ khangkhawm (contemporary) hi ci in ki gen hi. Roman te in kum 400 val Bonn khuapi ukcik uh hi. Tua ban ah hih khuapi pen Galpi nihna (II World War) lai in Judah mite tampi tak a ki thahna khuapi khat in zong ki ciam teh hi. Galpi nihna hang in Germany gam khenpi nih kisuah a, East Germany (DDR) le West Germany (Bundesrepublik Deutschland) ki ci hi. July 17 – August 2, 1945 ni in Truman, Churchchill, Stalin te in thu kikupna lianpi nei uha, German gam phel kham uh hi. 1949 November 3, ni in Bonn pen West Germany te khuapi dingin ki kipsak hi. Germany gam Museum om te lak ah, Bonn, Leipzig le Berlin Museum te minthang vangvang hi. Kum khat in mi million 1 valte in Bonn Historical Museum va en uh hi ci in ki ciamteh hi. Hih Bonn Historical Museum ah akhang akhang a German te thangthute kiciam teha, ni khat thu in a vekpi muhkhit zawh ding, et khitzawh ding hilo hi. Post War Historical Museum (Galpi nihna khitciang a German mite nuntak khuasak ziate ahihi.) ka en a, tua te sungpan in thupi ka sakdiak te a nuai a bang a hihi.\n1. Nambat 4, 2, 1 A Khiatna\nMuseum sung ih lut ciangin, a masa pen in, thauvui thautang, bomb te suksiat inn lianpipi te ki mu hi. Tua panin ih ngawng taklamah hei le hang Flag 4 ki mu thei hi. Tua Flag (Laan) li te in, USA, Britain, French leh Soviet Union te Flag teng ahi hi. Tua laipan in a kizom in nambat 4, 2, 1, ki mu hi. 4 a khiatna: Galpi nihna a beiciangin Germany gam phel 4 ki suah hi. USA, Britain, French le Soviet Union te in Germany gam phel 4 suah cih gennop na hi. 2 a khiatna ahih leh, Germany gampen West leh East in ki khen a, West pen USA, Britain, French ten ngah in, East pen Soviet Union te in ngah hi, German gam phel 2 kisuah cih nopna hi. 1 a khiatna in a hih leh, tuabangin German gam satan hawmin, a ki hawmban ah phelnih kisuah himah taleh, 1989 kum in Berlin Kulhpi ki lakhia ta a, Germany gam phel 4, phel 2 hi nawn lo in, Gamkhat a hihna etsakna ahi hi.\n2. Ui le Judah te Kiphallo\nGalpi nihna in a suksiat innlianpipite a omna pan in ih maiah tangtak in paiphei le hang Tuipeekna (Swimming pool) khat na om a, tua lai ah, lai kisuang in, Judahte le Ui hilai ah kisanglo hi cih ki gelh hi. German te in Ui le Judah te dinmun (status) a kibang in ngaihsun ngeiuh cihna hi. Judah mite a tuntun na mun uh ah, simmawhna le bawlsiatna thuak tawntung uh ahihman in, mite khem zawh dingin om nawn lo uh hi. Midangte sim mawhnate a hoihlam in zang thei uh a hihman in, mite tung ah tuanna in nei zawsop uh hi. Midangte simmawhna ciangciang tawh a maimang zo dingte hilo uh hi. Zomite midangte hong simmawhna ciangciang tawh a maimang, a kisia zoding te ih hi kei hi. Vansam bangin zungneilo te hi lo hi hang. Mite ih sim mawh keiding a, Judah te bangin mite hong simmawhnate midanngte tungah ih tuanna ding, a bulpi step khatna ih hisak zaw ding hi.\n3. Galpi khit German Gam Nuntak Haksatdan Kigen Theilo\nUi le Judah te kiphallo a ki cihna pan in, a tung that(floor) ah ki kahtoa, Galpi nihna khitciang German gam nek le dawn haksatna, numei te’n, numei nasep, pasal nasep cilo in na a sepna uh ki mu thei hi. Annek tuidawn haksat manin, tui thawl khat a dawn khopna uh, nek ding themkhat nei le uh a hawm khopna uh, zanpuan zawngkhawm, silhkhawm, Unau te in, puan ak tungsilh khat zangkhawm, a u in a silhloh ciangin a nauin silh cidan in, ki mu a, ka lawmte nuihza thei mahmah uh hi. Kei ka nu zo kei hi. Ka khuangai hi. A hangin tulai Zomite dinmun tawh ki gamla lualo hi.\nIh gensa mah bangin nupi tul 300 te in, galpi hangin a pasalte uh tanlawh uha, a mau kivaakna ding, tate vaakna ding in na sem uha, guahzu, nisate phawk manlo zah dong in na a sep uh hangin, a khamkhop uh a ngah zawhlohna, gilkial in, nitak anding, zingan ding tawh a lungkhamna te uh ki muh thei hi. Tua hun le tun hun, a nuntakna uh van le lei zahin ki khaita hi. Amaute a dingin tua bang haksat hun te, ” Hun in Leenmual Khumzota” hi. Gal venna lah sawt mahmah ta, Zomite lah zing anding, nitak anding lung kham bangtan vei om lai ding…. Gal Ngam in a thang a vilden Thanoknu hangin lungkim lo in, Thanok ngoivangpan in a kam ah kilet in Gamsai khumtoh sak a, Thanok si hi. A nu in, ka ta aw, hong tho in, ” Zusa vasa tampi kongpuak hi”, a cih hangin Thanok tho theituan lo a, tua ciangin a nu in ” Manta khalgah ka nekman hiam? Nahtang tolawk ka nek man hiam? ci in cihmawh tamlawh a neihbangin Zomi te nuntak haksatna te ka lungsung ah hong suak a, Thonoknu bangin tamlawh thapeuh hong suak dandan mawk hi. A hi zong in, Pasian a nei Zomite a dingin lamet bei cihbang om ngeilo dinga, hi bang dinmun ah ih omlai hangin ni khat niciangin, ei a ding khua hongvak hun, ni hongsuah hun om ding hi, a gualzote gualzo tawntung lo a, kibuan na ah a zote in zo tawntunglo hi Laisiangtho in ci hi. Ukna za a neiten nei tawn tunglo in, a haute hau tawntung lo hi. Khangmasa te in, Khatvei le sim singpak, khatvei le mal singpak hi, ci hi. Zomite ah dingin simsing/ malsing hong paak hun Pasian in hong tungsak veve ding hi. Tua hunciang in, zing an, nitak ante tawh ih buai kha nawn kei ding hi.\n4. West Germany Chancellor Willy Brandt’s Silent Apology(Mawhmaisakding Ngetna)\nA tung a ih gen German mite nutak khuasak a haksat dan hong kilah na pan in, a tungah kahto leng, galpi nihna hunsung 1943 kum in Nazi Socialismus te in Poland te le Judahte tampi a thakna hangun mawhmaisak ngetna West Germany te Chancellor a hi Willy Brandt in khukdinsa in nei hi.\nhttp://www2.facinghistory.org/Campus/Memorials.nsf/0/DC396F572BD4D99F85256FA80055E9B1 Ka lungsim hong phawng mahmah thu khat oma, German te in galsung thupiang hi lel, gal kisim ciangin a zo ding a ki ut tekmah hi, ih langte ih zawh theihtheih na dingin a ki gamtang hi, ci peuh mah lo in, khialkha ung. Ka mawh na uh hong maisak un, ci a Poland le Jews te tung ah ki niamkhiat takin West Germany gambup aitaangin Willy Brandt in mawhmaisakna a ngetna, picin vai, pilvai, thu khualvai ka sa hi. Mihingte’ ki thuman sakna munah kilem lohna le kigalneihna in zui tawntunga, ahi zongin ki niamkhiatna le a khial kituhna munah kilemna le ki itna in zui tawntung hi cih hong phawksak hi.\n5. Khapi Leitang Omna\nGerman Chancellor pa in mawhmaisak ding a ngetna mun pan in, veilam ih tunglam ah daakto leng, 1969 kum a, USA NASA Apollo 11 ahi, Amstrongte in Khapi leitang, hih leitungah hong puaksuk uh ki mu thei hi. Tua Khapi leitang a kiim apaam Aluminium tawh hoih tak in ki tuam sitset a, ih muh theihdingin, a mailam limlang tawh ki tuam hi. Khapi leitang ka mu kha a, hampha ka kisa hi. Muhnop in, et ka cim theikei hi. A hi zongin hun le nite’n hong ngaklo in kongpi ki khak ding hita ahih man in, cimnailo pipi mah in saulam zuat ding hun hong tungta a, Tschüs (Bye Bye cihna) ci in, Museum sung ah hong makaihpa tawh ki khen in ka om na uh Bochum lam ka zuan vingveng ta uh hi.\nPrevious: Nashville Khualzinna ~ Dr. Ngul Khan Pau\nNext: Kam Hau tangthu


url: =ZOMI KICIAPTEHNA THAU - ZOTHAU (Flintlock). A Kaikhawm - J. Thang Lian Pau (2002) - Laibu Saal\nHome > Thuluui/Articles > ZOMI KICIAPTEHNA THAU - ZOTHAU (Flintlock). A Kaikhawm - J. Thang Lian Pau (2002)\nZOMI KICIAPTEHNA THAU - ZOTHAU (Flintlock). A Kaikhawm - J. Thang Lian Pau (2002)\nZothau leh Tupi thau.\nA.D Kum zalom sawm-le-nga hun khawnga kipanin nitumna lam gamah mikangte’ pilna hong khangin, sum bawl sumzuakna hong khang a, set tawh nasepnate hong om hi. Tua huna kipan Mikangte in mun tuamtuamah siahgam (provincial colony) hong zong ciat uh hi. English mikangte in kum zalom sawm-le-sagih kiim pawlin India gamah phualpi hong sat uh hi. Tua pan French-te in tuh nuam ahih manin French leh Englishte hong kikap hi. Tua-ah a gam ukpite pen sum leh thauvui thautang tawh huh tuak uh ahih manin India gam leh Kawlgam sungah thau hong tam mahmah ta hi. Tua bangin Mikang kumpi’n Kawlgam Mizogam leh Manipur gamte a lak khit cianga a gammite’ thauvui thautang neihte khempeuh khopsak ahih manin, a mawkna-a Mikang kumpite’ khut tunga a piak sangin Zogamah zuak uh a, sum suah uh hi. Tua bangin Zogam nangawnah thau hong leetkhia hi.\n(a) Zo thau tam hong kipat na;\nNidanglai thau a om ma-in, ih pu ih pate in sa leh gal zong, lum leh tei tawh na that uh a, “Zanga vuisa vannuai siing ii lel, Tangsial bang sun ta’nge, Tuai zong um tui bang ka khuai hi”na ci uh hi. Pu Khan Thuam uk hun bei kuanin Kawlgam, Mizogam leh Manipur gam panin a kila thau om pianpian ta hi. Ahih hangin thau tam nai lo a, lum leh tei mah kitam zat lai hi. Ukpipa Kam Hau hong khan ciangin (1848) thau hong tam pianpian ta hi. 1857 kumin Pu Kam Hau te’n Manipur gam singtang khua khat va sim gawp uh a, Meiteite zong thangpai gawpin a Leengpa uh Chandra Kirti Singh(Ngameingam) leh a galkap 2000 val Kam Hau do dingin Tedim zuanin hong kuan uh hi. Singgial Khawtaw Meitei gun kianga om Suangsuang kicihna munah nasia takin kikap uh a, Meiteite a guallelh ciangin a suakta sunte tai uh a, a thau nusiat teng uh singhawm suanghawm sunga a seelte uh a kimu tawh, tui sung pana kingah tawh a kikaihkhop ciangin Zogamah thau hong tam thei pan hi. Pu Khaw Cin hun ciangin thau hong kicing pian ta a, Zogam a Mikangte hong tun hun 1890 kum bekin zong Zomite thaulawng 2173 hong khawmkhia uh hi.\n(b) Zomi leh thau kikhen theilo:\nIh Pu ih pate in thaulawng tawh kisai koici bang ngaihsutna nei hiam cih ciangin: Nidanglai-in sa leh gal mah thupi pen hi. Lum leh tei pen mihing khat leh khat ahi a, ganhing khat peuh tawh kitanglaina bang bekah kizang thei a, thau pen a lum leh tei zatte uh tawh tehin hong kikhai mahmah hi. Thau a kitawi ciangin gal leh sa tungah gualzawhna thakhatin hong khang hi. Tua bangin Zomite’ nuntakna-ah thau hong thupi mahmah ta ahih manin a luang uh tawh na khek ngam ta uh hi. Mikang Kumpite in Zogama thau khempeuh hong khopsak na na sa mahmah uh a, a tat kik nadingin a neih a lamh khempeuh uh pia ngam uh hi. A thaulawng a it manin a sihlawh zong om ahih manin “Zomite in a zi sangin a thaulawng a it zaw hi” cih donginKawlgam sungah kiciamteh hi.\n(c) Thauvui bawlna thu:\nMikangte hong tun hunin Zomite in thau nei khin bek tham lo-in thauvui nangawn bawl thei khin hi. Tua ahih manin Mikangte na dawn bawl lo uh hi. Thauvui bawl thei ahih manin Zothau tawh galleh sa adeih a ut bangun na kap zo uh hi.\nZoheisa Magazine 1988.\nLaibu Piankhiatna Taangthu Thuluui/Articles\nItem Reviewed: ZOMI KICIAPTEHNA THAU - ZOTHAU (Flintlock). A Kaikhawm - J. Thang Lian Pau (2002) Description: Rating: 5 Reviewed By: Cinpu Zomi


url: =Vondeih Kep Ding – 50 (Pau Khan Kap) :: ZOMI DAILY\nposted on 30 August 2016 at 12:38 pm Lomkholna: Article, Paukhankap\nLeitung ah tai tampi apai nailo nang adingin tai tampi a pai khinsa na pa in kapai sungin ka muhkhak thu tampi te lak ah ka phawk khakthu tawm hong gen nuam ing. Tua hileh nang adingin hong huhtuam dingin um ing.\nTu hun in:-A kisin pilna te nidang hun sangin sangzaw pekpek hina pi-in, apil asiam ding mi hongtawm tektek ta hi. Pilna nei, siamna nei mi hongtam tektek na pi-in, buaina zong hongkhang tektek ta hi. Zato hoih leh Siahuan siamte hongtam tektek na pi-in, natna lamdang zong hong piangpiang in adamloh mi hongkhang tektek hi.\nLungnopna dingin a kizang sum tam tektek na pi-in, nuihmai tawh aomding mi hongtawm tektek ta hi. Ihmut hun tawm tektek na pi-in, laisimna ding hun tamzaw tuan peuhmah lo-in kiam zaw tektek ta hi. Hong thuhilh nuam tam tektek na pi-in, itna takpi tawh hong sepsak ding mi, tawm tektek ta hi.\nZeisu hong kumsuk kik ding angak lah tam tektek na pi-in, a vengte takpi a hopih nuamlo mi hongtam tektek hi. Leitung bup ukzawh na dingin thu ngenngen na pi-in, a mau pumpi zong a ukzo lo mi hongtam tektek ta hi. Thupha ngah minam, minam lian te hi hang cici na pi uh in, mi deidan na a ultung sak mi hong tam tektek ta hi. Piakkhiatna ding bekbek genbel in nei na pi-in angsung ding bekbek tawh buaigai ta uh hi.\nKhantohna ding leh gualzawhna dingin thulian tampi gelkholhna kineih mah tase leh gualzawhna in hong taisan tektek ta hi. Hun saupi tak na kisem zo napi in, sawtpi angak zo ding mi kitawm tektek ta hi. Technology khan to tektek in kiho pihna, ki thuzakna nop tektek in manglang tektek na pi, khat leh khat kiho na, kihawh na, kikup khopna hun hong tawm tektek ta hi.\nKhawlmun nuam ding tampi kilam in ki behlap tektek na pi-in, a khawl man ding mi, a tu man ding mi tawm tektek ta hi. Nupa in sum zong khawmin thalawh khop hun hina pi-in, sumzat kisap tektek hun hong hita hi. Inn hoih inn nuam sungah teeng khawm in omkhop hun hina pi-in a kitam innkuan vive hikhin gai ta hi.\nKa luphun ta in hihzah hong gelh ning.\nPrevious: Nisim Soft Drink bungnihval dawnna hangin Cancer ki ngahbaih (79% Risk)\nNext: Zika Virus hangin Singapore gamsung khualzinding ki patau mahmah ~ ZD


url: =Phalbi khate ah akidawp huai haihut natna. Agelh – Dr. Nang Khan Lian @ NK. Khanno - Laibu Saal\nHome > Thuluui/Articles > Phalbi khate ah akidawp huai haihut natna. Agelh – Dr. Nang Khan Lian @ NK. Khanno\nPhalbi khate ah akidawp huai haihut natna. Agelh – Dr. Nang Khan Lian @ NK. Khanno\nPhalbi khate ah akidawp huai haihut natna.\nDaitui te hong kia in phuitong te hong pakta hi. Vaan hong siangin leitang hong keu hi. Huihkhi nung bek zong vot satsat in, singtehte zong pulhta hi. Lungsimte no suah leh lawptak in aom lai hun zong hi thei hi. Lungdam bawl leh kumthak te khit ah Zomi Namni cih pawipi te hangin Zomi te aading in “Phalbi hun sung pen a lawphuai pha deuh hunkhat ahi hi.\nHih phalbi khuahun sung teng ah kum khat sung aa a dai khipkhep, a om khinkhian ahi haihut/awm-bing (ashma) natna pen hong suak khia thei hi.\nHih natna pen a kilawhthei natna hilo hi. Huihdikna guipi aa om ahi huih hui vangneute bawk ahih manin huih huite bing aa huih dik haksa ahkl husam natna khat ahihi. Hih natna pen luahsuk/guizui natna khat zong ahi hi. A pualam panin na nengkhat (gtn. Thoza, zapi khu, paak gimnam, leivui khu..) ahkl ganhing khat mulnei/lo (gtn.thokaang ,miksi, zawhngeu, ui..) cihte leh nektheih pawlkhat cihte hangin huih huite abawk thei ahi hi.\n(A.) Natna limlemelte\nGim/tawl thithe, awmbing in “sui-sui” cih a ging kiza Zan ihmu theilo zah dongin bukkhuh Banghang pianghiam?\nNatna a piangsak thei ahi leivui, ganhing ahkl nektheih khat hang hithei in, phalbi hun ah khuadamna in suksia sak hi.\nKoi ci kibawl ding?\nHuih hui vangbing te a kihon theihna dingin a kidik zatui sipte (inhaler) dik ahkl siavuante hong piak zatangte ne in Na nop tuam kei aa leh zato ah kilak pah in. A suksia natna i limlemelte Khutcin, khecin te, leei leh pumpi bup dum (van mel) ding Hu san dan hamsa semsem Khua-ul nel kaai, tawl leh sibup dekdek zel cih bang ahih leh nunna nangawn lauthawn ta ahi hi.\n(B.) Koici kikep ding?\nHih haihut (ashtma) natna pen sikhum zunkhumnatna, sikhang natna cihte mah bangin khantawn adamsiang theilo natna hi aa, kikepcing ding a kisam natna khat ahi hi.\n(i.) Siavuan te tawh kizom den in. Natna a suakkhia sak thute (risk factors) zong in. Na dawn ding zatui zaha te a zatdan ding sin in la na innkuanpihte zong theisak in.\n(ii.) Natna a suakkhia sak thute (risk factor) na theihzawh aa leh tua te tawh ki sukkhak na ding pan kidawm in.\na. Za khu, meikhu, leivui khu cihte, ui, zawhngeu cihte tawh kinai om kei in.\nb. A thupi penin innsung siantho ding ahi hi.\n(iii.) Na natna nangmah in encik in.\nHaihut na vei hun, sunlezan aa na thuak natna i limlemel te, a kidik ahi zatuisip (inhaler) na zat leh zatloh hunte cihte ciamteh in la siavuante tawh kilak in.\n(iv.) Awmbing lua in husam in na om aa leh siavuante tawh kilak pah in.\nFashion Magazine (vol. 14, no. 12),\nItem Reviewed: Phalbi khate ah akidawp huai haihut natna. Agelh – Dr. Nang Khan Lian @ NK. Khanno Description: Rating: 5 Reviewed By: Cinpu Zomi


url: =February 6 Olga Noshin, 34 ~ MUC\nFebruary 6 Olga Noshin, 34\nAdmin 5:48:00 PM Articles, MISSION NEWS\nBeidongin Om Laitak\nRUSSIA | February 6\nOlga Noshin, 34\nMawtaw tuahsiatna hangin Olga lungkiatna piangsak hi. Amau pen Roman Black Tuipi ah khualzin a pai uh hi. A zi tawh kiteen uh kum 3 hi pan a, tuipi gei khua tuamtuamah khualzin khawm uh hi. Lam kawi mun khatah mawtaw tuahsia uh hi. Mawtaw kongkhakte kitam khin, mawtaw sung pan hong pusuak khia uh hi.\nRoman leh Olga in a mawtaw Mercedes kisia amuh uhteh mawtaw hawl pa bangmah ci lo ahih manin lamdangsa uh hi. Police hong pai-in Roman in police en nuam lo-in a mai hum hi. Mercedes mawtaw hangin i hun kum tampi a mawkna suak hi, ci-in pulaak hi.\nTua laitakin Olga in mawtaw tuahsiatna hangin supna tawh kidim hi. Roman in insurance ah sum tam nei lo hi. Tua mun panin Olga pai khia-in lamgei leenggah huan sung khatah khukdinin thungen hi. Bang mah kilamdanna om lo hi, mawtaw kisia bek mah mu hi. Mawtaw hawl Musa in Roman gei ah pai-in na laidal puakteng hong pia in; kong pia kik ding hi, ci hi. Roman in a driving license pia-in police ten zong en uh a, a den lamteh police khat hong pai-in, Roman leh Olga in khualzin thei nawn lo ding hong suak uh hi.\nMawtaw kai khia ding mawtawpi truck ngak uh a, lungkhamna tawh kidim uh hi. A nupa-un kisel sel uh a, kikhen ding dinmun dong tung uh hi. Tua nitak in Topa tungah mawhmai-na ngen uh hi. Tua zan pen tuipi gei –ah giak uh hi. Zingsang ciangin Musa in amaute sam a, ama mawtaw khat zang dingin gen hi. Kaal thum bang hun sawt ding ahih manin insurance vai sian mateng a mawtaw zang dingin pulaak hi. Hih nupate in sa ne lo, zu dawn lo uh hi, cih Musa in a theih ciangin lamdangsa hi.\n“No kua na vua,” ci-in dong a, “ Ko pen Seventh-day Adventists,” hi ung. No pen Adventist tuam deuh hi uhteh, Adventist hi napi zu dawn, sa ne om hi, ci-in kidawng uh hi.\nMusa pen Christian hi lo, zi nih nei hi. Tua ma 2, 3 lai-in a zi neu in naupaai a, nau tolhsak ding sawl hi. Tua hangin Pasian thukhenna thuak hi ding hi, ci-in ngaihsun hi. Mercedes it mahmah in mawtaw tuahsiat madeuh kaal khatlai-a a lei thak hi; mawtaw lei nadingin sum a lakkholhte piak kik kul hi. A kikholhpih a lawm a gualte in hopih mahmah lo, bangci cih khat zong om lo hi; ahi zongin SDA sung a a lawmte in bangmah nei lo uh hi taleh a neih bangbang uh kikaikhawm uh a, ni thum sungin a kisam zah sum ngah kik hi.\nSum a piak khit uh ciangin Mursa in Roman driving license ap kik a, khua dang khatah pai nading om ahih manin paisuak hi. Olga zong khualzin ahih manin kei tawh nong giak uh diam ci-in a zot ciangin Roman leh Olga in Mursa inn ah giak suak uh hi. Tawl khat khit ciangin meileng tawh Zoaoksky lamzuanin pai suak uh hi.\nA maikum ciangin leiba loh kik uh ahih manin sum hamsatna tuak uh hi. Ahi zongin Olga in mawtaw tuahsiatna taleh Topa tungah lungdamna ko veve thei hi. Bang hang hiam cihleh amau nupa kikal thubuai hangin nupa kikhen ding dinmun panin tua mawtaw tuahsiatna hangin tu-in a nupa un lungdam takin om suak thei uh hi. A nasepna uh panin zong kha sum khang ngah uh a, kum khat sungin leiba khempeuh pia kik zo uh hi.\n“Kitangsap bangmah ka nei ngei kei uh hi. Pasian in kote kitangsapna khempeuh hong sik tawntung hi, ci-in teci pulaak hi. Olga in Zaoksky Christian Sang ah naupang masate lakah kihel hi. Tu-in Zaoksky Adventist University ah pilna sin hi.\nTu quarter Sabbath School 13na sumpi in Zaoksky Christian Sang puah nadingin kipuak ding hi.


url: =Chin leh Paite minam aom diam? ~ Thawn Tuang :: ZOMI DAILY\nposted on 2 January 2015 at 6:26 am Lomkholna: Article, Thawntuang\nKawlgam lam aom Zomi ten bang hangin India lam aom Zomite Paite mi ki ci hiam cih thu ka za ngei hi. Tua ban-ah India lam aom Zomi ten Kawlgam lam aom te Chin mi kici uh hiam cih thuzong ka za ngei hi. Hih thute ka om muan panin ka lungngai tawntung aa, bang phawk khia ka hiam cihleh Zomi te sungah teenna gam ki batloh manin ih minam ahi keeilo khat peuh tawh namdang ten hong sam ahihna ka mu khia hi. Zomi ciatciat Chin mi in hong sam om, Paite mi in hong sam om ahih manin Chin leh Paite cih pen Minam min taktak hi hetlo cih pen mu khia ing.\nZomi te India lam ah Chin mi cih ki zangh ngeilo uh aa, Kawlgam lam ah zong Paite mi cih ki zangh ngeilo sawnsawn ahih manin Chin leh Paite cih pen namdang te hong piak ahih zia a nuai aom munte ah ki mu thei hi.\nPaite mi:: Mikangte leh a pualam mi nam dangte in Chin leh Chin Hills ci-in ciamteh uh hi. Tedim gam pan a peem khia/a lal te Aizawl gam leh Manipur gam a tung mi pawl khatte i kilawh i kisapna khat in Paite kici pen Zogam gen loh Tedim gamsung mahmah ah zong a kizat loh pen mi tampi-in lamdang sa in a hang kithei nuam ciat kha ding hi. Tua tawh kisai-in Census of India 1931, Vol. XI, Part 1, laimai 184 sungah: gamsung minam ciaptehna sungah Paite cih pen kiphiat hi.\nBang hang hiam cih leh Zogam Mangpi (Deputy Commissioner of Chin Hills) in a genna ah Paite cih min pen Falam gam mite in Zogam sak lam (Northern Chin Hills) a teeng Zomite pen Thahdo hitaleh Zote hitaleh, Sukte hitaleh mi namte a cihna uh kampau hi a, amau minam min, amau kilawhna min hi lo hi ci hi. A mau ki lawhna min taktak Zomi na ci uh hi. Zomi lo adang min pen mi nam dangte hong sapna hilel ahih manin Paite cih pen minam min taktak ahih loh zia ki tel hi.\nChin mi :: Zomite in ‘Zosuante’ i cih, Mizo ten ‘Zo hnahthlak’ a cih teng pen British kumpi in hong uk ma in amau hong ciaptehna-ah ‘wild hill tribes’ ci-in, ih gam pen ‘un-administered area’, ci uh hi. Chin pen tua hunin British kumpi in Zomi namte tenna teng uk nadinga 1896 kuma a bawl thukhun zong ‘Chin Hills Regulation Act’ vawh ziau uh hi. Hih thukhun pen Chin hills ban-ah Lusei te, Kuki te leh Naga te teenna teng huamsak in kizang ahihi.\nMikangte in Chin, Kuki, Lusei ci-a hong ciapteh uh hangin amau mahmah in, “Amau pen Chin hiam, Kuki hiam kici het lo mah uh hi ven,” hong ci kik veve uh hi. J.G Scott in a laibu, ‘Burma’ cihna ah, “The names Kuki and Chin are not national, and like others, the people do not accept the name given to them by the Burmese and ourselves; they do not call themselves Chins and they equally flout the name of Kuki which their Assamese and Bengali neighbours use.\nThey call themselves Zhou or Shu, and in other parts Yo (Zo) or Lai” ci-in, Dr. G.A. Grierson leh midangte muhna mah tawh kituakin na gelh hi. Bertram S. Carey leh H.N. Tuck ten zong Zote, Thadote leh Guite thu a gelhkhopna-ah “These Zos, Thados and Guites are called by the Manipuri’s Kuki or Khongjais, who only made their acquaintance after they had migrated north, but the people call themselves by the name of Zo (Yo)” ci-in na ciamteh uh hi.\nGuite Innpipa Pu Go Khaw Thang zong, “Go Khaw Thang, who, as already related, was seized by the Manipuris in the course of the Lushai expedition of 1871-72, was the Zo Chief of Mualpi,” ci-in Zo hausa mah na ci uh hi. Mikangte in Chin, Kuki in hong ciapteh uh hangin amau mahin ei le ei pen Chin peuh, Kuki peuh i kicih loh lam hong tel mahmah uh hi.\nMikangte in Chin-Lushai- Kuki hong cih hang, amau mahin ei-le-ei pen ‘Zomi’ kici uh hong cih mah bangin, tua panin hih sungah ‘Zomi Nam’ ci-in ih zangh denta hi. Pu Vum Son’ muhna-ah i minam min ‘Zo’ cih pen ‘Zo’ kici mi khat’ suante i hih man hi, ci hi. Ama mimal muhna hi aa hithei hilo thei hi.\nKawlzang panin Zomi namte pen AD 1000 kum pawl panin nitumna lam khamtung gamah tai kipan ta dingin kituat hi. Khamtung gama a tai, pawlkhatte in Ciimnuai khua sat uh a, tuate pen tulai tak thawntuangah ‘Zomi’ a kici Tedim gam, Tonzang gam, Manipur gam leh Mizoram donga teeng, Ciimnuai-a piang a kici teng hi. Ciimnuai khua mun pen tulai tak a Saizang khua khang ahi hi.\nChin ahi zongin Paite ahi zongin minam dangten hong ciapteh uh hangin amau mahmah in Chin cihte Paite cihte amau sungah kuamah in thei khalo uh aa, zangh hetlo uh ahih manin amau leh amau Zomi ki ci uh ahih manin ei sapna Chin cihte Paite cihte amau minam min taktak hilo hi ci ngiat uhhi. Hong ciamteh ten amau thuthu in hong ciamteh uh hangin amau hong ciamtehna pen nidangin ih pu ih pi ten na thei khalo in na awlmawh beklo uh hi.\nHong ciamteh ten hong dong kha hileh minam min ZOMI na ci ciatciat ding uh ahih lam ki langh semsem hi. Mi nam dangten ih minam ” Zomi ” pen Chin peuh, Paite peuh in amau ut thutawh hong ciamteh ziau uh pen ih pu ih pa te leh lai theilo ten na thei kha banlo uh ahih manin nam dangte hong samna khem peuh tu hunteh thuman penpen thutang penpen tawh minam min ZOMI mah tawh a kal suantoto ihih manin ih maban te namtuito semsem in limcii semsem hi. Minam itna leh veina tawh a kaikawm… Thawn Tuang\nEt khakna mun:\n1. A theih huai Zomi te Tangthu by~ Rev. Khup Za Go\n2. Zomi Nam te by~ J.Thang Lian Pau\n3. Zo History by~ Dr. Vum Son\nPrevious: Thunget Hun vs Nasep tam ~ Pau Do Lian\nNext: Zomi a kici kuate hiam? ~ JK Kam


url: =2019 Kia Minivan Best Of New 2019 Kia sorento Lx 4d Sport Utility In Chattanooga 19k0082 - Luxury Cars 2019 Kia Minivan Best Of New 2019 Kia sorento Lx 4d Sport Utility In Chattanooga 19k0082 at Home Interior Designing\nHome»Automotive Car»54 Elegant 2019 Kia Minivan»2019 Kia Minivan Best Of New 2019 Kia sorento Lx 4d Sport Utility In Chattanooga 19k0082\n2019 Kia Minivan Best Of New 2019 Kia sorento Lx 4d Sport Utility In Chattanooga 19k0082\n2019 Kia Minivan Best Of New 2019 Kia sorento Lx 4d Sport Utility In Chattanooga 19k0082, picture size 640x480 posted by Scott Little at February 3, 2018\nThis specific image (2019 Kia Minivan Best Of New 2019 Kia sorento Lx 4d Sport Utility In Chattanooga 19k0082) previously mentioned is actually labelled using: 2019 kawasaki,2019 kawasaki h2,2019 kawasaki klr 650,2019 kawasaki mule,2019 kia cadenza review,2019 kia canada sorrento build and price,2019 kia ev,2019 kia forte mercial,2019 kia niro ev,2019 kia niro ev vs 2019 hyundai kona ev,2019 kia optima 4 door convertible,2019 kia rio,2019 kia rio release,2019 kia sedona,2019 kia sorento canada,2019 kia sorento reviews,2019 kia sportage,2019 kia stonic,2019 kia telluride,2019 kia vehicles, placed by means of Scott Little at 2018-02-03 06:10:51. To find out just about all graphics in New 2019 Kia Minivan photographs gallery remember to stick to this particular web page link.\nGallery Of 2019 Kia Minivan Best Of New 2019 Kia sorento Lx 4d Sport Utility In Chattanooga 19k0082


url: =Suangkhuk ~ Hau Za Cin :: ZOMI DAILY\nposted on 27 January 2016 at 10:25 am Lomkholna: Article, Hauzacin\nSuang khuk gen sawm ihi kei a, suangkhuk gen sawm ihi zaw hi. Suangkhuk ah suang khuk ken. Suangkhuk ah suang khuk lecin na lawmte suangin delh kha thei hi. Tua manin suangkhuk na pai ciang suang khuk ken.\nKa khua vuah papi holim siam pen a ka neih uh Pu Kham Go Thang Buansing pen ama hun lai in a gamlek mahmah khat hi. Ama khom in mun leh mual tampi a hawlkha, gam tampi a sikkha, khua tampi a zin kha hi in, ‘a mit hampha’ ciin nupi te in a gen khat ahi hi. Zingsang tho baih mahmah a, annek ma in Murlen inn 80 khua pen a dung leh vang kot man hi. Murlen khangthakte in, “Leitung nasep pen manlah thu a sep khit theih hileh Pu Kham Go Thang in ei pianma in na sem khin ta ding hi,” ci in ciamnuih cihtak in gen thei uh hi. Nasep a kin dan, a manlang dan, a kinawh dan leh om mawkmawk a hun bei pammaih asa mahmah pa ahi hi. Inn ah om leh zong om mawkmawklo, tu hithiatlo in laigelh, siksek, puankhui, khaupeh, cih bangin sep khat nei teitei hi. A kivak dan leh a bel dan bel a theite adingin mi etteh huai khat hi beklo in zahtakhuai, pahtakhuai hi. Ama thu a kicing zaw Tulsa, OK ah om Pa Khual (Pa Kham Khan Khual Buansing) in thei kha ding hi.\nPu Thang pen ka neu lai un “Phakan pai” ciin kiciamteh hi. Bang hih? Suangkhuk hawh. Bang sem? Suangto. Bang ding? Hauhna ding… cih bangin dotna a om nak leh a dawnna om lianlian hi. Suangkhuk cih kammal tua pan ka thei hi. Suang mawkmawk hileh pen Murlen pan Phakan pai kul hetlo ding; Murlen khuasung suangtum tawh kidim hi. Ahi zongin tua pen suangkhuk kici lo bilbel hi. Ci tamna mun cikhuk kici napi suang tamna mun suangkhuk kici lo a, suangmanpha tamna mun bek suangkhuk kici sese hi. Suang tam mahmahna mun peuh suangkhuk hileh Murlen zong suangkhuk khat hi pelmawh ding hi. Ahi zongin suangkhuk hilo in suang khuk hizaw hi. Khuakhung lam pan suang hong kikhuk thei a, inn dengsia in, huandai khawng dengsia thei zel hi. Suangkhuk ah kitenglo in suang khuk khua ah kiteng hizaw hi. Kinai veve!\nSuangkhuk ah suangmanpha te om a, tua suangmanpha te a kitawh khiat ciangin sum suak in mite in hauhpih uh hi. Mite in hauhpih cih ciang a to taktakte sangin a gei pan a meetbawl te hauzaw zel tawh kibang hi. Suangkhuk hawh ka theih nih bang om a, a zinma uh sang hauzaw tuanlo in hong tung uh hi. Themkhat vomzaw, malaria (ngetphia) melzaw deuh cih bang tawh hong tungkik uh hi. Suangkhuk ah sum hauhna ding zongin kuan uh a, natna hoihlo TB, malaria, AIDS cih khawng tawh hong ciahkik cih pen dahhuai mahmah hi. Ahi zongin a sawmdan uh hileh bel hun tomno sunga hau ziau ding cih ahi hi. Mi pawlkhat tua bang om hi kha ding hi. Mi khempeuh tua bang hitheilo hi cih hong musak hi. Mi pawlkhat lottery lei in (ongbali) hau ziau uh a, mi pawlkhat lottery leilei napi man thei mahmah lo uh hi. Hauhna ding lampi kibanglo cihna hi. Hauhsawmna sialo a, hauhna ding lampi hilo cih theihzawh cianga kinunghei kik loh pen supna hi. Zongsang suak a lottery bek buaipih cih pen Shillong omlai Tir a cih uh thalkap addict tampi om hi.\nNung kha August in Chile ah suangkhuk ah nasem mi 33 a lampi uh kikhak in tangcip uh a, tuni in leihawm tai khat kual sungah kikhumcip in awkcip uh a, a lakkhiatna dingin a tawmpen kha 4 bang kisam ding ci uh hi. Amau honkhia dingin NASA pek pan zong misiam te in tuni in Chile zuan uh a, kizopna omlohna mun ah nuntak dingzia (isolation survival scheme) cih khawng kuppih ding hihtuak hi. Huih lak ah a teng uh ciang bangci nuntak uh hiam cih tawh leinuai ah zong bangci nuntak ding cih a kuppihsawm ahi uh hi. Leinuai ah a omzawh uh kha khat valta a, ahi zongin nek ding nei uh ahih manin a pumpi uh cidam thahatlai hi. Lei vutsuk in tua ah tuilawng phum uh a, tua tuilawng pan in ann leh tui, zatui, zaha leh huih siangtho puak uh hi. A awkcip mi 33 lak pan mi 4 bang pen lungkia lua in a innkuanpihte kiangah zong kampau nuamlo uh a, depress mahmah uh hih tuak hi. Ahi zongin Christmas kiim pawl in hunkhia zo dingin kilamen uh hi. Thungetna ah phawk ni.\nAmau zong suangkhuk a pai uh pen a hauhsawm vive hi khin khollo maithei hi. Innkuan vakna mah tawh a pai zong omkha ding hi. Nuntak hamsat mana sem kha zong hikha ding uh a, hehpih huai mahmah uh hi. A lukhu tungvua meivak leh a omna kuam vua meivakte ciil zat mahmah ding leh zunbuk ekbuk te limtak siangthosak dingin hilh uh hi. Amau zong video tawh kimu thei a, a innkuanpihte un zong video tawh amau muthei uh hi. Phone tawh kiho thei in aw kiza tuah thei uh hi. Ahi zongin leisung meter 680 a thuk (tai lang sang thukzaw) ah om pen lungnuam mahmah ding cih kigen theilo hi.\nPrevious: US gamsung khualzinna pawlkhat – 25\nNext: Eritrea gamah zi atawmpen nih aneilo pasal te khantawn thongkiading


url: =Zomi Media and Writers Association (ZoMWA) ki phuan khiata - Zomi History Zomi Media and Writers Association (ZoMWA) ki phuan khiata - Zomi History\nHome > Technology IT > Zomi Media and Writers Association (ZoMWA) ki phuan khiata\nZomi Media and Writers Association (ZoMWA) ki phuan khiata\nZomi minpua Media khat Yangoon panin ki phuan khiata ahih manin thupisa ing. ZoMWA Founder & Eco Dr.Cin Khan Lian zong geelsiamsa ing.\nTuhun leitung khuahun paizia manlang mahmah in pilna siamna, hauhna le khantohna lamah nawhtai mahmah ta hi. Na khempeuh mihing tha tawh kisem nawn loin huihlak maimom kici Internet tungtawn in Computer bek tawh innphual zaang tutmun pan pilna, siamna le khantohna ding na lianpipi akisep ziahziah hun ahi hi. Hun tomno minute khat sungin huihlak tungtawn in leitungbuppi thukizaktuah hun ( Media and Information Technology- IT) ahih manin mipilte in leitung khuaneu (Global Village) ci liang uh hi.\nHih a khangto mahmah khuahun tuiluangpi sungah Zomite zong ut in ut ta kei leng nungta le khuasa hita i hih manin, khuahun zui in nuntak theih ding kisam hi. Khuahun zui a nungta thei mite pen leitung khuahun tawh luangkhawm uh ahih manin khangto pah uh hi. Tua hi a, hih akhangto mahmah leitung i hong kalh thubulpite sungah ei Zomite' kisap le neihloh a phamawh khatin "Media le Laigelhna" lam tawh minam picing khat suahna ding cih ahi hi.\nHih i kisap thulianpi tawh kisai-in abeisa kum khat lai akipan gamsung gampua a om Zomi Media le Information lam a uk le aveii nasemte khat le khat thukizaktuahna kinei hi. Minam khantohna ding veiinate Pasian in hong thukimpih in abeisa January 11,2015 (Sunday) ni-in " Zomi Media le Laigelhsiamte Kipawlna-Zomi Media and Writers Association (ZoMWA) cih kiphuankhia petpet in, Yangon khuapi laizang a om Myanmar Writers Association (MWA)te' zumpi, Meeting Hall, No. 173/ 175, 8 Floor,Pansodan Street, Yangon ah Zomi mipil,misiam muan le suan mimal 50 val tawh ZoMWA vai akhatveina mipi tawh kimuhkhopna thupitak kinei thei hi.\nTua kimuhkhopna hunah Kawlgam Media lam nasem tuamtuam pan makaite le thuthak kaikhawmte tampi kihelthei uh hi. Lengla thupi le Thugenpi a kisamte sungah Myanmar Writers Association pan U Tin Hlaing (President of MWA), Myanmar Times Journal pan Mr. Thomas Kean (Chief Editor)te banah Kamayut Media pan thuthak saite in ZoMWA President Dr. Cin Khan Lian le Tongsan pu te Interview nei uh hi.\nHunpi sungah Lenglapi U Tin Hlaing (President of MWA) in Media and Myanmar Writers cih thugenna nei a, Myanmar Times pan Mr. Thomas Kean (Chief Editor) in Journalists and Journalism Writing Skills cihte gen hi. ZoMWA pan Dr. Cin Khan Lian ( President of ZoMWA), in ZoMWA le Mipi' vaipuak, Prof.C. Thang Za Tuan ( Patron of ZoMWA) in Thukong Honna, Sia Khampeek (Patron of ZoMWA ) in ZoMWA piankhiat zia tomkim, Steven Cin Za Khai (General Secretary)in Myanmar Writers and history cih bangin thugenna nei uh a, a paikhawm mipite in thangah le kilawpthei mahmah hi.\nTua banah mipite sung pan minutes 3-5 sung amau muhna ciat thugenna kineisak in, tampi mahin a lunggulhna le a lawpnate uh pulak ziahziah uh hi. Mipi kikhopna hun sungah a kihel khempeuh Tongsan Media Group pan Welcome Drink, Cake le Dinner nasiatak kivak ziahziah hi. Hih ZoMWA vai ah sum le pai akipan Zominam le Zogam veiina tawh gampua lam pan mapang sanggamte khempeuh zong ZoMWA min tawh lungdamna lianpi kinei hi. Hih ZoMWA pen minam kician khat in neihloh aphamawh le tuhun le mai lam khang hun dongah akisam semsem ding hi a, leitung pianzawh Zomite' tangthu sungah a om ngei nailo khuahun lap kipawlna (NGO) khat ahih manin, Zomite tangthu sungah laimai thak kiphen khia ahi hi.\nZoMWA in Ngim le tup, Vision le Mission kiciantak kinei-in, sep masak ding le sepzom ding cihte kinei diudeu hi. ZoMWA kalsuanzia (Policy) ding zong kiciantak kinei nuam ahih manin, zuih ding Thukhun ngeina (Constituition and Bylaw) cihte kibawl laitak hi. Nasep kipatna ding le kizopna tuamtuam a lemtheih pahna ding ngimna tawh No.142/A, Level 3, Lower Kyimyindaing Road, Alone Township, Yangon ah ZoMWA zum (Office) kihong ta hi. Tua banah ZoMWA tawh kisai kumkhat sung tanu vaipuak hong sepsak ding anuai abangin panmun sehna kinei hi.\nZoMWA Executive Committee:\nPresident ........................... Dr. Cin Khan Lian ( Managing Director of Ar Yone Oo Co.,Ltd.)\nVice President.................... Pu Cin Suan Mang (Treasurer of ZCD/ZNC)\nGeneral Secretary.............. Pu Steven Za Khai (Cosmo), Members of Myanmar Writers Association\nAssistant Secretary ............Tg. Cin Suan Kap (General Secretary of ZYA Yangon)\nTreasurer ........................... Lia Hau Khan Nuam (Reporter of Myanmar Times Journal)\nSia Mung Thawn Khai ( OM Ministry)\nSianu Cing Sian Dim ( Circulation Manager of Tongsan Weekly Journal)\nProf. C. Thang Za Tuan (Chief Editor of ZOLUS & Curriculum Director of ILBC)\nSia Khampeek (Tongsanpu,(Founder and CEO of Tongsan Media Group)\nHih ZoMWA pen Zomi Kipawlna (Zomi Community) hi loin, Media and Journalism lam nasemte kipawlkhopna Zomi NGO phungpi khat ahi hi. ZoMWA tawh kisai kivaipuakzia ding Thukhun le thumeilet kiciantak kinei dinga, tulaitak a hampi bawl pawl (Drafting Committee) in bawl kipanta uh hi. Tua a hampi (Drafting) hong man peuhpeuh ciangun a nihveina mipite tungah pulakna kinei kik ding hi. Tua banah gamsung gampua Media and Journalism lam nasem kipawlna (Organization) tuamtuam tawh nasepkhop zia dingte kamkupna kineithei pah ding hi.\n- Vision : " Laisiam Minam pan Zuunsiam Minam ah "\n- Mission : " ZoMWA tungtawn in kizop diamdiamna pan Khanlawhna le Khantohna bucing Neih zawhna ding "\n- Aims & Objectives:\n(a) Laigelh siamna le Thupuak siamna tawh gam le minam khuamuhna tangzaisak ding\n(b) Laigelh siam le Thupuak siam tam semsem ding\n(c) Laigelh siam le Thupuak nasemte' thalawpna dingin pahpih ding\n(d) Laigelh siamte le Thupuak nasemte hu/ dal ding\n(e) Laigelh siam le Thupuak nasemte' tungtawn in a khangto minam suak ding\nHih a tunga thubulpite siksan in ZoMWA maban kikalsuan toto ding hi. ZoMWA sungah Zomi laigelhsiamte (Writers) le Thupuak nasem (Journalists) te amau mimal khensatna zui in, ZoMWA member lutzia ding le khawlzia ding cihte akipan kalsuanzia (Policy) kibawl ding hi. ZoMWA tungtawn in Zomite sungah Media lam tawh kisai manawtna thak tawh dinmun sangpi kikalsuan ding hi. ZoMWA Bylaw and Constituition tawh kizui in, maban kalsuan zia dingte hong kitangko behbeh ding hi.\nZoMWA tawh kisai Theihbehnop aneite in:\n1. Dr. Cin Khan Lian (President-ZoMWA), Mob: 095101216, Office Tel: 01-216663, Email:cinkhanlian@gmail.com\n2. Sia Khampeek ( Patron- ZoMWA ), Mob:0047- 46824269, Email: khampeek@gmail.com, zomwa@gmail.com ah suaktatak kidong thei ding hi.\nZoMWA Committee tangin,\nTechnology IT 7:34:00 AM\nItem Reviewed: Zomi Media and Writers Association (ZoMWA) ki phuan khiata Rating: 5 Reviewed By: Thang Thawn Tuang Guite


url: =No money No Honey or No Money but Honey? - Zomi Community Network\nNo money No Honey or No Money but Honey?\nPosted by Tg. GT on August 23, 2010 at 7:10am in Business & Finance\nSim leitung ah lawm ngaih neilo om lo ding hi. Hi mah ta leh sum haksatna man mah in lawm ngai nuam ta leng aki ngai namloh hun zong om hi. Sum omlo pi in lawm ngaih ding cih pen hi thei mahmah lo hi. Mi tanute' a bawlsia tawh kibang hi. A gen thei sak tawh kibang hi.\nHih haksakna hang in lawm ngaih nei ding or kingai napi in akingai ngamlo zah dong in Zomi khangno tampi ki om hi. Bang cih ding ahi diam?\nNo money no honey ci ding maw ahih kei leh no money but honey ci ding?\nBang cih na ngaihsut a leh?\nLawm ngaih bel nei ahih hang $um nei nailo, bang cih ding hoih na sa a?\nPermalink Reply by moody guite on September 7, 2010 at 2:11pm\ntulai in zaw nungak te hai nawn het kei ve uh aw.....bng mah nei lo leh mihau in nungak va hel khawm leu, attention kibng thei nawn lo hi....coz as they say girls love money, car and chocolate.....\nPermalink Reply by semualkim on September 19, 2010 at 9:25am\ntua leh nang sum na neih man a lawm a zong thei mmaw?\nNgai le cin neihleh neihlo kisai lo a na ngen ziau pen MAN pha pen lo maw? hhehhehhe\nPermalink Reply by Cingbawi on September 20, 2010 at 8:55pm\nItna in mit neilo bel hi mah ai hi ve. Mit omlo, itna in deidanna neilo. Not self seeking, forgiving etc. I Corinthians 13:13? Tua ahih man in itna man tatak ahih leh minam, sisan, colour, ngeina etc. bang mah deidan lo. Zomi, Zomi lo zong ci tuanlo. Tua hi leh i sang thei diam? Itna mah i ci lai diam?\nPermalink Reply by Tg. GT on September 20, 2010 at 9:00pm\nItna aw, itna, aw itna maw. Zomi khat in a dang Zomi khat a it ding a ngeina hi. A tavuan hi. Zomi khat in ama Zomi pih a it zawh kei leh tua pen a lamdang hi ding hi. Amau leh amau zong ki it zolo ahih man in itna nei lo tatak hi ding hi. Khanglui te in sian vom leh sial vom kingai na ci hi ven. Zomi khat in ama ki batpih Zomi dang khat a it pen a hi ding mah hi. Ei tawh i ki bat pih keei loh, mi nam dang khat itzo cih pen itna man tatak hi zaw hi. I ki batpih khat i it, i mel theih khat i it, i khua pih khat i it pen a hi ding mah hi. I it kei khak zenzen leh a mi banglo ihi zaw ding a, ahih hang in i ki batpih loh khat it zo cih pen itna man tatak hi zaw hi. Bang ci i sa a leh guai? Ei leh ei bek ki it in mi namdangte a it zolo pen, mi namdang te a ding in zong ei mi namdang mah hi zeel ci leng, Pasian' deihna tawh aki tuak diam?


url: =Global Buanli Family: Tulaai Leitung Thuthang Tuamtuam Updates March 14, 2014\nTulaai Leitung Thuthang Tuamtuam Updates March 14, 2014\n· Kum 6 sung kawlgam ai-awh mihing ngahding hamphatna palaai asem Tomas Ojae Quintana in atawpna kawlgam tawh kisai mauhna te March 14,2014 ni in Switzerland gam Geneva khuapi sung thukante mai ah pulaakkhiatna nei a, Kawlgam Democracy kalsunana, Mualtungmi tetawh kilemna, Rakhiang gam buaina, Kumpi te mimatna cihte ah naakpitak hanciamna kisamlaai ci in genkhia hi.\n· Malaysia gamte neihsa March 8,2014 ni a amang vaanleeng tunidong gam 12 pan Tembaw 42,Vanleeng 39 tawh China tuipi sung ah nasiatak kizong himah leh kimuzolo ahihman in India tuipi sungdong ah zongtosuak uhhi. Kawlgam kumpi thunei te inzong hihlawmlawm muzolo ci in zonpih ding in March 14, 2014 ni in khensatna neigiap uhhi.\n· Kawlgam I go le gamp ahi Irrawady gunpi khaktan a meitha alaaksawm CPI China company te kithawi kikpian uh ahihman in NGO leh kipawlna tuamtuamte makaai in mipi 500 in March 13,2014 ni in CPI hawlkhiatna lungphona nei uhhi.\n· Malaysia gamte neihsa Boeing 777 March 8,2014 ni in Rader tawh kizopna amanna mun China Sea pan tai 4 kiim leenglaai hi ci in Boeing Vanleeng company neite in Boeing Vanleeng kheempeuh leh leitung akizopsakna uh settung tawn in theikhia uh ahihman hihthu manmaw manlo cih US thukan FBI te in akantel laaitak ahihi. Atawpna amuhkhiat na uh leh aupmawh tawpna uh ah Tuikulh munkhat peuh ah tukhading in ummawh uhhi.\n· Ukraine gam ki-uk tuamna angah Crimea tuikulh thunei te in Russia gam tawh kipawlding maw kipawlloding cihthu mipi lungsimlaakna March 16,2014 ni neiding a ageelna tawh kisai in US Secretary of State John Kerry leh Russia Gampua thunei Mr Sergei Lavrov te London khuapi ah march 13,2014 ni in nai 6 sung kiho uha, sawmzia kibanglo ahihman in thukimna neizolo uhhi. Mr Sergei in thukikupna amanciang thukante kiang ah Russia gam in Ukraine gam gamkeekding geelna omkei ahizong in Crimea tuikulh a om Russia gammi te huutloh phamawh ci in gen hi. Russia gam te in Crimea tuikulh bek hilo in Ukraine gamgi teng ah Russia paltante athuangthuang in March 14, 2014 ni in puak ziahziaih uhhi.\n· President Obama thuneihna tawh US gamsung aom phalna omlo gambeel mi two million in agam uh puakik athuakna hang in President Obama in “ Deporter in Chief “ cih ngah ahihman in athuneihna saangpeen tawh Department of Homeland Security te hihvaai enphakik ding in March 14, 2014 ni in thupia hi ci in White House te in genkhia uhhi.\n· American gam An Auto Safety Group te in GMC mawtaw te a airbag hoihlo nahaang in misi 303 bang kiciamteh hi ci in March 13,2014 ni in pulaakkhia uhhi. GM tenbel atuapeen accident hiveh aw cipong uhhi. Hihthu te hang in GM ten amawtaw bawls ate uh samkik aenphakik ( re-call) ding in ngaihsutna nei uhhi.\n· USA gam Houston khuapi aom Lakewood Church (pawlpi) te nipisum leh sawm ah khat kigawm Cash$200,000 ,Check tawh $400,000 March 9,2014 ni in gutate in Biak Inn sungpan nagukhia uhhi ci in Houston palikte in March 14, 2014 ni in taangkokhia uhhi. Hih $600,000 peen nikhat a sumluut cizen ei mite piakkhaitna guai\nZom toto ni ee


url: =Selbung Khua tangthu (Tomno). - Laibu Saal\nHome > Zogam Khua tuamtuam te Thu > Selbung Khua tangthu (Tomno).\nSelbung Khua tangthu (Tomno).\n1894 kum in Pu Hangzote makaihna tawh Selbung khua nakisat in tuni ciang khuakip in omhi.1896 Kum ciangin Songtal khua ateng Pu Thangkhai leh a Innkuan te Khua uk ding leh Saliang tangseu kaiding in Nala uh a,Tua akipan in Hausa,Siampu, Siksek, Tangau, leh Khuakivai puak zia khat peuhpeuh Ateng khom teng in na ki to delh uh a nuamtak nakhang khawm diamdiam uh ahih man in Tuniciang khangsawn ten melmuh theih din khua nuam mahmah khat hong suak hi..Selbung cih apian khiat theih na thu ahih leh Akam pen Thahdo pau pan kila hi a,SialMual cihna hihi..Ahang pen Tanglaithusut ten agen na ah Tualitak Selbung khua khung Vumpi(Selbung Vumpi) ah ana teng laiun Moki pii ading ci a Asialpi uh innnuai akhih uh Zankal in nasi mawk ahih man in Tualai ateng te Pauban zom in SEL(Sial) hi a,Bungh (Mual) acih na hihi..Selbung khau ahih leh tukum ciang in Kum 116 bang apha hi tahi,,Nidang in Muizang acih na uh Tulaitak akiten khua khang Tualpi zang ah na teng uh a tua lai in Inn 300 bang napha uh nopci mahmah hi..Nidang in Ankhing tuibuk kham nagam/Khua nuampen ci’n naki gen hi.Selbung gamgi\npih teng ahih leh Westsite ah Vaikhotlang( Miozoram),North West ah Suangbem, North site ah Haiciin,North East ah Khuaivum, Eastside ah Mauvom,South ah Vaivet tawh nakigam gi hi.Tualai Agam ahih leh lian mahmah in Logam azuak ciang un Kum 30 hal in nazuan uh hi…Tuahihman in Gam tho in Leihoih ahihman in Ankhing nanak kham mahmah uh hi..Tuabang kawmkal ah Pu Phaipi te leh Thawmte makaih natawh 1898 kum ciang in Selbung gam sehthumsuah sehkhat Dangka Sawmnga(50) tawh nakilei uha gam khenkhia\nin Tuimui Khua na sat uhhi.Tuazawh ciang 1949 ciang in Hausa Upa phal namah tawh Gam sehthusuah seh khat khenkhia in Lingthuk khua nasat leuleu uh hi.Tua mah bang in Haiciin leh Suangbem tawh gamgi lam akikhoh ciang a Sekbuk munpi akizat namun Mualzang tam ah zong Seekpi ci’in Gamkhenkhia in na teng leuleu uh hi… Tua teng danin Gam ana khen khiatkhit uhciangin Selbung khau mite adingin Gamhoih namun Phingpi kaitem tam na mun leh Khanglui te kinep na mahbang in Sing leh Gua tam na mun alaizang teng ah nateng uhhi.Gam kingak leh akine te ahih leh Taang/Mualtawn Sawm(11) Khuakhung mualpi pan aluangkhia mual/Tang te,Vomsemtang,Samphaltang,Sihpiitang, Taktang leh Kawltang te hi a Khua nuailam a te in Lamlaisih tang,Gamgitang,Pemkaitang,khuatawtang,Seekpi tang leh Keelgawhnatang te ahihi,Zauu thum (3) ngak/Nekte ahih leh Tangpangzau,Khuagalzau leh Zuangzangzau te ahihi.Tulai tak in nisuah nalam ah Lingthuk leh Vaivet tawh kigamgi in,Nitum nalamah Vaikhotlang(Mizoram),Saklam ah Seekpi tawh kigamgi a Khanglam ah Tuimui tawh kigamgi hi.Tuipi pan asan na…………… hi a,Azaii na hih leh……….., asau na………………., Khua hun pen Khua nuammahmah ahihmah bang in khua dangtetawh kibanglo in alum avot hun ciang in Regular(Pungman) mahmah hi. Khua miphazah ahih leh tuni ciang aneu pen apan alianpen tan Numei/Pasal simin…… zahpha a,Inn …. zahpha hi,Biakna pawlpi ahih leh tulaitak in Nga(5) kipha hi, EBC(Evangeilical Baptist Church) ,CBCM(Christian Baptist Church Of Myanmar), ZBCM(Zomi Baptist Church of Mynamar), BC(Betern Church) leh UPC( United Pentecostal Church) cih teng kiom hi.Leitung sang ahih leh Private in tan sagih ciang kihong a,Gorverment Recognized na tawh Primary School ciang kingah hi. Naupang pattah na Night Study leh Nursary Sanggam EBC pawlpi te thusiam natawh kinei hi.\nSource ; selbung.wordpress\n(Cialna - Khua tangthu pawlkhat ciamteh nopna tawh kicing zonai lo ahih man in tangthu kim anei te'n sangtheisiam@gmail.com ah nong khak nang un huhna ka hongngen hi.)\nRandom Posts Zogam Khua tuamtuam te Thu\nItem Reviewed: Selbung Khua tangthu (Tomno). Description: Rating: 5 Reviewed By: Cinpu Zomi


url: =La tawh kisai ka phuutkhak thu tawm :: ZOMI DAILY\nLa tawh kisai ka phuutkhak thu tawm\nposted on 8 November 2014 at 8:48 am Lomkholna: LengtongPauno, News, Zomi\nLa pen kanu’sungpan kasi kasa in asuahkhiatpih hi dingin um ing.Kum 3/4 naupang nipi sang nangawn ah keima khuak ii bat tantan phatna la ka phuahtawm la va sasakhin cih ka nu’n honggen ngei hi.\nZogam kha khan’lawhna mei hong kuang a,1971,Sept,11 ni,kum 9 mi ka hih laitak in Zeisu ka Hon’pa leh ka Topa in ka sang a, tu laitak a EBC Siapi Rev.Go Za Kham leh Rev.Hau Lian Kham (phamsa) te’ nung tawlpi khat lasa in (Lamka,1975 dong) ka zui hi.\n1980 kum takciang in Tedim Bethel AG in Rev.Gin Za Lian (phamsa Sia Lianbawi)makai in Agape Itna late cih min in Series cassette bawlding cih za ka hih manin utluatna hang tawh kei le kei kana ki lamenkha mawkmawk hi.(Tua hunlai dinmunh pen studio ah lakhum khading, Zangkong paikha laiding cihpen,vai teng i man khitteh Muat pahding kici lezong aki zuingam laiding ahi hi.)\nLawmte paikhin,kei hongki samlo, kei ka omna munah na Muat dektak veve ing.(Rapture kihel khakloh ding bang hizah val a ana nawnlo ding sa phial zawzen dektak ing).\nTua Agape Vol 1. ah U SuaMang (TheinKhai’pa)mahin a Bass tum hiven,1981 kumteh amah mah in thuhoih lapha khat hongthei in, Tamu a teeng Pa,Pum Kap(phamsa leh tu laitak a Zamnu pa)kiangah U SuaMang in kei’laphuah/lasak thute ava gen cianga, gam le nam a it avei Pa Kap’deihsak vaihawm’geelsiam na hangin,”LENGTONG”late ava ki khumthei suak a,kuamah bel Muat samlo hi.\nTua hi a keipen La a it a uuk limlim kahih manin,hia hunlai a Agape te’ hongsap khakloh pen,naa kasak mahmah hangin,tu a hibang late a sa,aphuak dingmah leh Zomi’ ading a Pasian hongteel,Pasian geelna hi dingin um in kasang hi.\nLeitung mihing te’n bil a i zaktheih Pasian minphatna la ahih leh (tamlua cih omkei naven)kicing mahmah a kicinglai laidinghi.Mihing te tawh aki khenthei ngiatlo,Zawlla, Tunlezua,Gamlenam Itna,Naupang, Khangnotuailaite thuhilhna,Innkuan nuntak,Pilna sum/paii zon’na Mimal Pawlpi Laisiangtho sang Tagah keem……cih bangin khat le khat ki pahtawi na La nam tampi i kisam lai hi.Tu hun ciang aneu alian in lasa leh pulpit la bekbek,Zomi nam ni ah zong pulpit la,Khuado,Sialsawm leh kumcin’ lungdam’kohna tuamtuam kibawl ta leh pulpit la hiden keei…., hi te na biakinn tek vuah nasa sa lel vevua cihhuai peuhmah hi.Ki it ki ngaihna ahih nak leh zawlla zong Pasian in amah phatna in za hi.Vasa haam leh luiging bek nangawn zong Pasian in amah phatna in za hi.\nPulpit labek isak na pen Pasian tunga i kingakluat na hang hituanlo in thu le la lam ah nam picing i hih nailoh man hilel hi. Zawlla deihlo Pastor te ka mawhsak hetkei hi.Muh theihloh Pa sang’ muh theihte’ziak hizawkha ding hi.A hua taktak uh hileh zi/pasal zong neilo ding uh hi.\nKei’gennop taktak pen,lasa dingmi bel om sazaw ingin laphuak dingmi tampi kisamh lai hangh.Khangthak te hong hanciam un.Pu le pa te’dawi biaklai a i ngeina te zong Pasian biakna suakkhin ta ahih manin, Pasian minmah paulam bulphuh siksan liansak in khuado sialsawm a kipan minam ngeina late phuak a ahun amun zui a,Pastor 1000 mai nangawn a saktheih ding, nungak tangval itna ngaihna late zong Pasian deihna tawh kituak a phuak ding sading hihangh.Gtn: Ka Meitei gun la bangpen Pasian in sathau hong nilhsak lam tel ing.A sazian ka kaihkhop loh hangin hi la hang a ki it ki ngai a nupa pumkhat asuak tawm lo hi.I khuaveeng unau,i innnuai lam te leh i phaitam lam te’n zong deih mahmah uh hi.Biakinn 20 val bangah ahun zil in ka sakhin hi.\nBangbang ici ta zongin Pasian in ei hongpiak talent ciat om hi.Kei’kiang bang ah Kha thu lam a mihau pawl khat in:”Leitung la tualleeng na phuahbek zong a zate a khitui uh luangzo mawk ahih teh phatna le biakna(praise & worship)la te hong phuakmawk lecin na U ThawngKim a te sang…nasia zawding cipong uh.Gtn:Phatna laphuak kei mimal muhna ah Sia David Kham siamsa ing.Lakam kilawm tak tawh thuahlai hi.Ahi zongin ke’n tua Siapa dem nuam in phatna la phuah ka kipat hang….cikmah hun a phazo ngeilo ding hi ing.Amah zong kei hongdem nuam in Zawlla hong kipat hang a mawkna hive ve khading hi.Cihnop na ah i awmsung suak a i phuahla khat pen mi’ndeih hen minthang hen a za mite akhitui uh luang hen cih mawk om thei hetlo hi.Hipen Pasian nasep hi.Tua hi in zawlla khawng Pasian in aphuisam’ding peuh sakha nawnkei un.Pasian in thupha apiak ciangbek a anungta aki lunglut hipan hi.\nKa thu tawpna dingah kei hibang a zawlla ah Pasian in thupha hong piak hang….kei’thuhilh leh kei’ hanthot hi vetlo in, ka tapa U pen MunKhai lungsim leuleu ciangin zawlla sa vetlo ding(amah pen guitor bass leh drum uuk cileeng) Bass tumding drum satding hong kicial lezong …..Zawlla ahih leh tum/sat loding ciziau ahih manin ama a pen Tua hipah lel hi. Anuai a tapa tenih bang hong uuk diam theinai lo maw.\nTua hi in bangla sa taleng zong Pasian tanphanat(foundation)in nei photphot peuh leeng,MAILAM HUN KHEMPEUH ZONG TUA TOPA’ KHUTSUNG’OM AA……………….!!!\nPrevious: Global Zomi Idol vai (a kicianzaw in dotna leh kuppihna)\nNext: Tulaai Leitung Thuthang Tuamtuam Updates November 7,2014\nMang Pu says\n8 November 2014 at 11:23 pm\nLeave a Reply to Mang Pu Cancel reply\nZomi Geo-politics ~ Bob Tuangpi


url: =Philippine President Kawlgam hawhin huhna sum US$300,000 pia ~ ZD :: ZOMI DAILY\nposted on 22 March 2017 at 12:45 am Lomkholna: Myanmar, News, Philippines, Sawltak\nPhilippines President Rodrigo Duterte pen Kawlgam hawhin cimawh dongtuak te adingin huhna sum US$300,000 zong piakkhiatna nei cih Irrawaddy pan kiza hi. Hih huhna sumte pen adiakdiak in Rakhine State sung aom buaina apianna te ah Humanitarian Aid zatdingin apiakkhiat cihi.\nRodrigo Duterte pen Philippines gamsung ah President asepzawh Official Visit in Kawlgam ahawhcilna ahihi. Kawlgam ahawhsung Monday ni in Naypyidaw ah State Counselor Daw Aung San Suu Kyi tawhzong kimuh khopna nei uhhi.\nMyanmar’s President’s Office panin agenkhiatna ah President Duterte in huhnasum pen Aung San Suu Kyi tawh akimuhhun laitak in apiakkhiat ci uhhi. Aung San Suu Kyi pen Implementation of Peace and Development ah Chairperson asepna dungzui in, anasepna panpihna in President Duterte in $300,000 tak huhna apiakhia cihi.\nTuaban ah President Duterte leh Aung San Suu Kyi te’n Food Security and Agriculture vaitawh kisai in thukimna MoU (memorandums of understanding) zong letmat thuhna neikhawm uhhi.\nTuabek thamlo Philippines leh Myanmar gamnih kikal ah Anti-human trafficking, Counterterrorism, Anti-drug initiatives cih vaite zong ki kupkhopna nei uhhi.\nMonday ni zingsanglam in Duterte leh Myanmar President U Htin Kyaw tezong ki muhkhopna nei uh a, gamnih kikal kizopna ahoih semsemding ngaihsutna te mah ki kumkhawm uhhi.\nTuabek thamlo Duterte pen Myanmar Military Chief, Senior – General Min Aung Hlaing tawhzong atuam ngiatin Horizon Lake View Hotel ah Monday ni in kimuh khopna nei uhhi.\nPhilippines President Duterte pen agam sungah makaipi asepcillam in guihtheih khamtheih zangteng kaplumsak ziahziah ahih manin ki lipkhap mahmah hi.\nRelated: Philippines President in Tax pialo te thatding cileuleu ei ~ ZD\nTu’nbel mithah kidawm zawdeuh hileh kilawm a, cimawh genthei te huhnading “Humanitarian Aid” ci’n Kawlgam bangah $300,000 bang hong piakhia giap leuleu hi. ZD Sawltak #zomidaily\nPrevious: Singapore aom vanlengtual in “World’s Best Airport” ciaptehna ngahleuleu ~ ZD\nNext: Christian Hymn te’ tangthu: Tawntung Ang Sungah Khawl Ta’ng


url: =Jeremiah 7 | Siantongluan.net\nJeremiah 7 |\nTopa in Jeremiah kiangah hih bangin thu gen hi:\n"Topa biakinn kongkhakpi kiangah ding in la, hih thuteng va taangko in: Topa a bia dingin kongkhak sunga hong tum Judah mite aw, Topa kammal ngai dih un.\nVanglian Topa, Israel mite Pasian in hih bangin hong ci hi. Na nuntak zia uh leh na gamtatnate uh kipuah un. Tua hi leh hih munah kong tengsak bek ding hi.\nA muanhuai sungah i om hi. Hih pen Topa biakinn ahi hi, Topa biakinn ahi hi, Topa biakinn ahi hi, a kicici zuauthute um kei un.\n"Bang hang hiam na cih uh leh na nuntak zia uh leh na gamtatnate uh na kipuah uh a, khatlekhat kikalah thuman leh thutakin na vaihawm uh a,\nnamdang mite, pa neilote leh meigongte na nuaisiah kei uh a, hih munah mawhneilo mite that nawnloin, note gimna ding mah ahi pasian dang peuh na biak nawn kei uh leh,\ntanglai-a na pu na pate un a neih tawntung dingun ka piak hih gamsungah ka hong tengsak ding hi.\n"En un, phattuamna a om hetlo zuauthu na um ta zen uh hi.\nNote in na gu-in, tual thatin, ang kawmin, a hilopi kiciamin, Baal kiangah meihal biakna pia-in, na theih ngeiloh uh pasian dangte delhin,\ntua ciangin ka min tawh a kilo hih biakinnsung ka mai-ah hong pai-in hong dingin, Hong kihonkhiazo hi, na cih khit uh ciangin hih a muhthadahhuai nate khempeuh va hihkik zel ding na hi uh hiam?\nKa min tawh a kilo hih biakinn no ngaihsutna-ah misuam mi buluhte bukna mun bangin ngaihsun na hi uh hiam? Keimah in note hih khempeuh kong mu khin hi, Topa in kong ci hi.\nKa min ka tensak masakna Shiloh khua-a biakinn-ah va pai un la ka mi Israel-te gitlohna hangin ka nasepna va en dih un.\nTu-in zong hih nate khempeuh na hih uh a, kong gengen hangin hong ngai tuanloin kong sapsap hangin hong dawnglo na hih manun Topa in kong cihin-ah,\nka min tawh a kilo, note in na muan uh hih Jerusalem biakinn leh note leh na pu na pate uh kiangah kong piak hih mun pen Shiloh-a biakinn tungah ka hih bangin ka hih ding hi.\nEfraim suanlekhak ahi leilu lama na behte khempeuh uh ka paihkhiat bangin note zong ka muhna panin kong paikhia ding hi.\n"Jeremiah aw, hih mite-a dingin thu ngetsak kei in. Amau-a dingin kapin kei tungah hong thumsak kei in. Bang hang hiam cih leh nong thumna kong ngai kei ding hi.\nJudah gam khuapite sung leh Jerusalem khua kongzing lakah bang hih uh cih mulo na hi hiam?\nNaupangte in sing tomin, a pate un mei tawh uh a, nupite in a nusian uh vantung kumpinu-a ding moh bawlna ding annel meek uh a, kei hong hehsakna dingun, pasian dangte dawn dingin leenggahzu tawh biakna a pia tazen uh hi.\nTopa in kong cihin-ah, tua hangin gimna a thuak, kei hi zenzen ka hi hiam? Hilo hi. Amau zumna dingin amau mah in a thuak uh hizaw hilo ahi hiam?\nTua ahih manin Topa in kong cihin-ah: En in, ka hehna leh ka thangpaihna hih munah ka bua ding a, mihingte tung leh ganhingte tung, lo lai-a singkungte leh leilaka singgahte tungah ka sung ding hi. Ka hehna mei bangin kuang ding a, kisumitlo ding hi.\n"Vanglian Topa, Israel mite Pasian in hih bangin kong ci hi: Mei tawh haltum ding na meihal biaknate uh hal nawnloin, sa nektheih biakpiaknate tawh kibangin ne vet un.\nBang hang hiam cih leh Egypt gam panin na pute na pate uh ka lakkhiat lai-in ka hopih kei a, meihal biakna pia ding leh biakpiakna a bawl dingin thu ka pia kei hi.\nAhih hangin, Ka thu hong mang un; tua hi leh note Pasian ka hi ding a, note pen ka mite na hi ding uh hi. Note-a dingin a hoihzawkna dingin na khempeuhah kong thupiak bang na zui un, ci-in thu ka pia zaw hi.\nAhih hangin amaute in ka thu hong manglo uh a, a bil uh hong ngatlo uh hi. Amau gitlohna lungsim uh zui-in amau thuthu-in a omzaw uh a, mainawt loin a nungkin zaw uh hi.\nNa pu na pate uh Egypt gam panin a hong paikhiat ni uha kipan tuni ciangdong, ni khat khit ni khat, ka nasemte ahi kamsangte ka sawl tawntung a,\nahih hangin amau in ka kamsangte thu ngailoin, a bil uh hong ngatlo uh a, a lungsim uh a khauhsak uh hi. A pute a pate uh sangin a siazaw uh hi.\n"Tua ahih manin Jeremiah aw, hih thute amau kiangah na va gen ding a, ahih hangin amau in a hong ngai kei ding uh hi. Amaute na sap hangin a hong dawng kei ding uh hi.\nTua ciangin nangmah in amaute kiangah, Hih gam pen, Topa amaute Pasian thu a manglo gam hi a, thuhilhna sangloin, thuman om nawnlo a, thuman genin zong a nei nawn kei uh hi, na ci ding hi.\n"Jerusalem mite aw, na lu uh mettol un. Na sam uh paimang un la, mualtungah va kap un. Bang hang hiam cih leh Topa in hih a gilo khang mite ka nialzo a, ka taisan khinzo hi.\n"Bang hang hiam cih leh, Topa in kong cihin-ah, Judah mite in hoih ka sakloh nate a hih khinzo uh hi. Ka min tawh a kilo ka biakinn a nitsakna dingun a kihhuai milimte a koih uh hi.\nHinnom Kuam-ah a tapate a tanute uh mei sungah a hallupna ding uh Tofeth a kici biakna tau khat a bawl uh hi. Tua pen kei sawl lah hiloin, zong ka ngaihsunkha ngei beek kei hi.\nTua ahih manin en un, Topa in kong cihin-ah, tua mun pen Tofeth ahi zongin Hinnom Kuam ahi zongin a kicih nawnloh hun hong tung ding hi. Kithahna Kuam a kici zaw ding hi; bang hang hiam cih leh Tofeth munah mun awng a om nawnlo zah dongin misite a kivui ding hi.\nMisi luangte huih laka leeng vasate leh leitungah a om ganhingte an a suak ding uh a, tuate a delhmang ding kuamah omlo ding hi.\nTua ciangin Judah gam khuapite leh Jerusalem khua kongzing lakah gualnopna leh lungdamna awte leh zinei thakte leh mothakte awte ka gingsak nawn kei ding hi; bang hang hiam cih leh tua mun kinusia ding hi.\nTedim Lai Siangtho / Laibu: Jeremiah 7


url: =Johan 20 - Baibal Olcim\n1Sabbath poeng kah a khohnin lamhma mincang khohmuep pueng ah Magadala nu Mary te hlan la a pawk uh hatah hlan lamkah lungto vik a thoeih a hmuh.\n2Te dongah yong tih Simon Peter neh Jesuh loh a lungnah a tloe hnukbang taengah te cet. Te phoeiah amih taengah, “Boeipa te hlan lamkah vik a loh uh tih mela a khueh uh khaw ka ming uh pawh,” a ti nah.\n3Te dongah Peter neh a tloe hnukbang te cet rhoi tih phuel la pawk uh.\n4Te vaengah panit la hmaih yong rhoi dae a tloe hnukbang loh Peter te a loe la a khal tih hlan te lamhma la a pha.\n5A sawt thuk vaengah himbai sut a om te a hmuh dae a khuila kun pawh.\n6Te vaengah anih hnuk aka vai Simon Peter khaw ha pawk tih hlan khuila a kun hatah himbai kak a yalh te khaw,\n7A lu soah aka om himbaica te khaw himbai aka yalh taengah om pawt tih hmuen pakhat ah khaw hloep a tlim pawt te khaw a hmuh.\n8Te phoeiah hlan ah lamhma aka pha a tloe hnukbang te khaw kun tih a hmuh daengah a tangnah.\n9Amah te duek lamkah a thoh ham a kuek ni tila cacim aka om te ming uh hlan.\n10Te phoeiah hnukbang rhoek te amamih im la koep mael uh.\n11Tedae Mary tah hlan kaeng ah pai tih rhap. Te tlam te a rhah doela hlan te a sawt thuk.\n12Te vaengah puencawn rhoi tah phaeng a bok la Jesuh rhok a yalh nah a lu ah pakhat, a kho ah pakhat a ngol rhoi te a hmuh.\n13Amih rhoi loh Mary te, “Huta balae na rhah,” a ti nah. Amih rhoi taengah, “Ka Boeipa te vik a khuen uh tih anih te mela a khueh uh khaw ka ming pawt,” a ti nah.\n14Hekah he a thui tih a hnuk la a mael vaengah Jesuh a pai te a hmuh dae Jesuh ni tila ming pawh.\n15Jesuh loh Mary te, “Huta, balae na rhah, ulae na toem?,” a ti nah. Mary loh dumtawt coi ni tila a poek dongah, “Boeipa anih te na loh atah mela na khueh khaw kai taengah han thui lamtah, ka khuen pawn eh,” a ti nah.\n16Jesuh loh, “Mary,” a ti nah daengah amah te mael tih Hebrew ol la, “Rhabboni,” a ti nah. Te tah saya ni a thuingaih.\n17Jesuh loh, “Kai n'taek boeh, Pa taengla ka caeh hlan dongah. Ka manuca rhoek taengah cet lamtah amih te, 'A pa neh na pa la aka om tih Kai kah Pathen neh nangmih kah Pathen taengah ka cet ni,' tila thui pa dae,” a ti nah.\n18Magadala nu Mary tah cet tih hnukbang rhoek taengah, “Boeipa te ka hmuh coeng, “tila puen. Anih taengkah a thui te khaw a thui.\n19Te dongah Sabbath poeng kah lamhmacuek khohnin hlaem a pha. Te vaengah hnukbang rhoek tah Judah rhoek a rhihnah kongah a om nah thohka te a khaih uh. Jesuh tah ha pawk tih amih lakli ah pai pah. Te phoeiah amih te, “Nangmih taengah ngaimongnah om saeh,” a ti nah.\n20Hekah he a thui phoeiah a kut neh a vae te amih a tueng. Hnukbang rhoek loh boeipa te a hmuh uh dongah omngaih uh.\n21Te dongah Jesuh loh, “Ngaimongnah nangmih taengah om saeh, a pa loh kai n'tueih bangla kai loh nangmih kan tueih,” koep a ti nah.\n22Te a thui phoeiah a hmuh tih amih te, “Mueihla Cim te doe uh.\n23Khat khat kah tholhnah te na hlah uh atah amih te a hlah coeng. khat khat kah te na pin uh atah a pin uh coeng,” a ti nah.\n24Tedae hlainit khuikah pakhat Didymus la a khue Thomas tah Jesuh ha pawk vaengah amih taengah om pawh.\n25Te dongah hnukbang a tloe rhoek loh amah taengah, “Boeipa ka hmuh uh coeng,” a ti na uh. Tedae amih taengah, “A kut kah thicung ngo te ka hmuh tih thicung ngo ah ka kutdawn ka puei phoeiah a vae te ka kut neh yam pawt atah ka tangnah mahpawh,” a ti.\n26Hnin rhet phoeiah a hnukbang rhoek tah a khuiah koep om uh tih Thomas khaw amih taengah om. Thohka te a khaih uh dae ta Jesuh te ha pawk tih amih lakliah pai. Te phoeiah, “Ngaimongnah nangmih taengah om saeh,” a ti nah.\n27Te phoeiah Thomas te, “Na kutdawn te hela hang khuen lamtah ka kut so lah. Na kut te khaw yueng lamtah ka vae te puei lah. Tedae aka tangnahmueh boel lamtah uepom la om lah,” a ti nah.\n28Thomas loh amah te a doo tih, “Ka Boeipa neh ka Pathen,” a ti nah.\n29Anih te Jesuh loh, “Kai nan hmuh dongah nan tangnah. Hmuh mueh la aka tangnah rhoek tah a yoethen uh,” a ti nah.\n30Te dongah a hnukbang rhoek hmaiah Jesuh loh miknoek a tloe muep a saii. Te tah hekah cabu ah daek la aka om moenih.\n31Tedae Jesuh te Pathen capa Khrih ni tila na tangnah uh ham neh aka tangnah rhoek loh amah ming neh hingnah na dang uh ham ni hekah he a daek.\n< Johan 19\nJohan 21 >


url: =Open Letter to Global Zomi Alliance ~ Pu Pau Za Mung :: ZOMI DAILY\nposted on 22 November 2018 at 10:33 pm Lomkholna: GZA, News, Pauzamung, Zomi\nThu kong honna: Hih thu, iip’lah lua, iip ding hanciamin, ka iip-iip aa, ka iipzawh nawnloh ciangin, ahong iipkhia kha hing! Elohim(Pasian)in, hih lungdamna thu, Ezekiel asawl mahbangin, ke’n hong gen keileng, keima mawhna hiding, sawlna angah bang danin ka lung a himawh man ahi hi.\nThu patna: Tu laitakin, GLOBAL ZOMI ALLIANCES in 26-29/11/2018 ni in Kawlpi ah Occasional Conference bawl ding cih taangko na in, Zomite lakah thuthang mahmah khat ahi hi. Zomi taktak hing! a kici khempeuh, numei naupang, khanglaai, piteek puteek dong takin lawpin linglawngin a om laaitak uh ahi hi.\nTuabaanah, tuabang Conference picing tak leh lawhcing takaa aki bawl zawhna ding in, Zomi buppi a huamkim zawhna ding, amun amun, aciangh acianghah, supporting pre-conference zong ZYA te makaihna tawhiin taangzai tak tawh in, ki vaihawm cih thu aki taangko na zong, aki zabeh lailai hi.\nHihbang GZA te makaihna tawh aki vaihawmna, Minam vai ki gamtatna pak(National Movement) avei leh a uukte aa dingin, ihmut theihlohpih ding zah dongin a lawphuai mahmah thu ahi hi. Tuabaanah, numei naupangte in, Zomite vai ahih lamtak a theihtei uh hangin, athuukin, a telloh thu uh ii huzaapnate hangin lawpin lamen in, a om zahkhatun, a picingsa ulian leh upate in, hihbang vai ah, amau zong bangci pansan tak panin ki helthei ding, minam aa dingin bang phattuamna ding teng thu sunghin pansanh lathei ding, cih a gelgel zong aki kamhkei ding hi.\nKeimah leh Zomi\nKeimah Zomi hing! ka ki cihna in, Pu Lian Uk in, Zomi hikhang! Chin hihang ci’n, taangthu tuanthu tuamtuam, upadi pahmah pohnge tuamtuam, laiat siam minthang tuamtuamte tawh a genzawh a nialzawh phial ding hangin, ka Zomi hihna ahong sukha kilkel kei ding hi. Tuamah bangin, Pu Zokhai, Dr. Dongno te aa ki pan, pro-Zomi te in zong, Chin hi khang! Zomi hihang ci’n, taangthu tuanthu, laibu tuamtuam tawh Pu Lian Uk anial zawhmah leh zong, ka Zomi hihna hong phungvuh zawkaan lai ding hibekaa, a nialzawh keimah leh zong, ka Zomi hihna ahong sukha kilkel tuan ding ahi kei hi.\nKa Zomi hihna in, nialzawh thu, nialzawhloh thu cihbang tawh ki sailo, nialnial kullo Zomi ka hihna in, ka si sungah ana om gigesa, a omlaitak leh mailam ah, Vantung dongaa a om tawntung ding ahi hi. Tua ahih manin, hih thu in aki nialthei ding thu ahi kei aa, tuabangaa ki nialnialnate in, a mawknapi taktak hi, ke’n ka cilel hi. Banghang hiam cih leh, tuabangin nial tawh kipan ding hi lehang, Cope Topa in, “ Mihaite thudotna ka dawngkik zokei hi,” cih, din mun ahong tunlel ding ahih lamtak telzo ka hihman ahi hi.\nTua ahihmanin, Zomi in ka suakaa; Zomi in nungta in, Zomi in ka si ding hi cih, hih thu bulpi kiplet dingin ka ki aapsa ahi hi. Tuabang ka hihna tawh ki zui in, tuciang dongh, maizum guallehna, cihmawh genhtheihna, paampaih nualsuatna, simmawh zawnsakna, netniamna, cilphihna, mitsiinna, mitphenh leiphenhna, supna baina tampi tak ka thuaklawh hi. Ahih hangin, hihbang teng hangin, lungkiatna, nungtolhna in ka nei tuankei aa, ka Zomi namaa dingin, “ My head’s getting bruised but unbowed- ka lu liamin si in atuam peekpaak hangin, kuun tuankei.,” aki ci in, kei aa dingaa ahong na ki phuahsak bangdanin ka la, ka sang hi.\nMinam leh mihing kician\nTua ahih mah bangin, Pasian(Elohim)in, mihing ki ciankhat leh minam ki ciankhat tawh aa ahong piansak mahmah, aw… ka lungdam in ka ki paaklua mahmah hi. Tuabangaa ahong thupha piak, a kemcingh zo tawntung dingin, ahong huh lailai na ding hi ei, ka thunget pibel. Tua ahih mahbangin, hihbang ka hihna, keima khang bekin a beikhak ding mahmah hi, ka lung a himawh.\nTua ahih mahbangin, hihbang ka hihnate, keima nuntak laitakin ka hihtheihzah in ka hanciam dingaa, ka tate, ka tuute, ka tuu sawnsawnte aa kipan, ka suan ka khak, ka gui ka mal te aa ding nangawn ka gelsak nuamlai hi.\nZomite ki pumkhatna ding\nZomite aki pumkhatna dingin, tutawwm aa GZA in a pan ana hi peuhmah kei hi. Ihpu ihpate khang panin ana ki hanciam suksuk tuciangin ei hun ahong tungpan ahi bek ahi hi. Ei khang ka cih nangawn zong, hih GZA in a masa bel ahi palpal keilai hi. Keimah mah in zong, Zomite ih ki pumkhatna dingin, dan tuamtuam, zia tuamtuam leh min tuamtuam zong tawh ana phuan ngeizo, ana mapang ngeizote pawl ka hi hi.\nAdang ahong pailai ding lamen lai ding maw?\nTua ahih manin, a beisa aa aki hanciamna sate ka nungngaihsut kikkik ciangin, GZA deihlua, thukim lua, muanglua, lamen lua liang ka hihna tawh, GZA aki phuat ding tung taangin, makaipipa kiangah, taanglai in Israel mite in HONPA ding a lamet mah bangun, hih GZA in zong, Zomite aa dingin tuabang HONPA khatzah khat in aki lamen, aki muang, aki suang, ahihna tawh ki zui in, “ GZA in akhang akhangaa aki lamen, HONPA, ahi takpi mah ding ahi hiam? adang ahong pailai ding, lamen lai ding ka hi uh hiam?,” ci’n ka dot bawlliang hi.\nGZA a LAAITANH te pawl\nTu taktak ciangin, GZA tawh, bangthu bangla hang cih nangawn theitel lopi in, ka kihal ka ki gamla tektek uhaa, tu in bang ciang tungzo, cih zong ka tel nawnkei hi. GZA in ko, ahong mansuah ahi taammaw? tua hilo aa ko, GZA a mansuah zaw ka hizaw ta um maw?, cihin ka ngaihsut tawntung theih thu ahi hi. Ko zong, GZA a LAAITANHte pawl hibuang hive ungh!\nTuabang in GZA tawh ki dinkhenh, ki aakgual khenh ka hih mahbangun, ke’n a ma thu zong ka telman kei aa, tuamah bangin ke’n zong, amah tawh kisai ka lunggulh ka lamet na leh ka tup ka ngimnate ka suutkhia mankei hi.\nHihbangaa, ka ki dinkhenh na uh in, ka upmawh ahang nih a om hi. (a). Komau pillah, siamlah, teii lah, ki zenlah, ki taaklah, ki cinlaahna hanguh hiding maw? (b). Mite ii nawlkhiin, paampaih, nualsuat athuak hiding maw?. Saizaangte la khat in, Taang zawllengpa pahtaang ah tu biai-buai ee, gual lungsiit lam theilo in, ki heekbuai ee. A cihte pawl heuh ka hi gige keithong taammaw!!! ka ki cisimsim hi.\nKawlte in, “ Suh mataung deh, suh- Amazing Grace,” Ko, GZA tawh ka kihal semsem na uhin, a tungaa thu nihte lakah, khatzaw sang’sang’ hang maw? ahi kei leh, a nihtuak hang ahih leh, tua in komau lungkham sintawl, gim leh tawl kullo aa ahong piang, ahong taangtungg ding thu ahih manin, a lungdam huai zawkaan lai hi.\nThu ih ngetnget aa ih ngah thuphate in a lamdang hi nawnlo, a himah ding ahi phial zongin, tuabangaa ahong piangna dingin, Ephesus LST3:20( The living Bible) sungaa aki genbangin, “ thungetna aa zong ka helngam ngeibeekloh, mangg zongaa ka matngam ngei beekloh, tupaa zong ka tup ngamngei beekloh- Kawlte in,” Suh mataung deh, suh- Amazing Grace,” ahi aa, bangmah dang tawh aki tehtheilo thupha ahi ding hi.Tuabang teng hangin, Zomite aa dingin, lungnopna, lungmuanna, kha-muanna leh ngaihmuanna ka neipha mahmah hi. Hinhgim nam ka sa hi.\nAki awnin, aki laih diamdiam ding\nSingapore taangthu ngaihsun lehang, tulai hun in, Mr. Lew Kuan Yew bekbek ahih phial hangin, Malaysiate kiang panin aki khenkhiatna ding Naingngaanzee a pankhia taktakte in, Lew Kuan Yew te pawlin khangnote pawl ahi lel hiaa, Ratjaratnam(Indian), David Marshall (Jew) te pawl a makaipite ahi uh hi. David Marshall in, asih ma in, The Straiht Times ah article khat a atna ah, “ Kei bel, naungeek a suaksak siam, Nurse khat bang ka hiaa, tua, ka suahsak naungeek a khanliat sakna ding bel, ka siamkei hi,” ci hiithiat hi.\nNB:- Hihbang kamal in mipil kam taktak hiaa, a sihma in ka thupit etmahmah zo leh, asih ciang in, ka thupit ngaihsutna, ka zahtaakna a zahtampi in ahong behlap sak kammal ahi hi.\nTuamah bangin, a tungaa kei zong, GZA a Laaitanhte pawl hing ka cihin, tuaciang bek keima hihtheihna leh ki vakhna ahi hi. GZA a khangliansak dingin, Veteran Zomi Elite te makaihna tawh, tulai Zomi khangno pilna, siamna sangpipi anei te tawh Central Executive Committee, Sub-Committee te mulkim huai liang ding zah dongin aki sehsuk diimdiamte ka muh ciangin ka kha a muang mahmah takpi mah hi.\nKa hong kohnop leh ka hong kupnop thute in, A nunung pen ahih hangin, a thuneu bel tuanlote in;\n(a). Zomi leh Naingngaanzee( Zomi and Politics)- 3 Series.\n(b). GZA te ii kalsuan zia leh dan Namnih.\nZomi leh Naingngaanzee (Zomis and Politics) te\nHihbang te in, Zomite ii a beisa, tulaitak leh mailam aa apiang ding Ngaingngaanzee te thu ahi hi. Tuate, tuciangciang, series thumin aki khen hi.\nSeries 1- na in 2002 kumaa aki pulaak hiaa, tualai in Internet ih zattuung lai ahih zahkhat in, Zonet leh Zomite Media tuamtuam ah ki suaksak ngei hi.\nSeries 2- na in 2008 kumaa aki suaksak hi’n, Zomi Media tuamtuamah ki suaksak ngeizo hi.\nSeries 3- na in, 2012 kumaa aki suaksak hi’n, Zomite Media tea hi, Tongsan, Zomi Daily leh Zomi e-Library ah zong aki suaksak ngeizo hi. Tuabek thamloh, personal aa a deihaa ahong ngente tampi tak zong ka pialai hi.\nHih Series 3- na ka atzawh kum 7- sungah alut ding hita hi. Tuabang kawmkalah, ka Ngaingngaanzee muhdan aman lamtak aki nialthei ding ahih lohna, anuai aa bang bangin, kong gen dinghi.\n(a). ZNC(ZCD) in ka cihbang in hi hileh, V-President in Zomi aki cite aa ding ahi vilvel ding ahi hi.\n(b). Pi Suh Kyi zong ka cihbang linnliann in, aki lamet banglo in, na hong sempah hanhan theikei takpi hi.\n(c ). Chin State leh Sagaing Taing Boundry zong, tu in ahong ki panta ahi hi. Ih zoplai ding ahi hi.\n(d). Zogam Land Ownership zong tu in, Pyemah mahbangin ahong hidingin, aki panta hi. Hih zong, ih zoplai ding ahi hi.\nTua hiaa, Zomis leh Politics in tuma kum 7- lai aa aki at ahih zahkhat in tuhun ciang in aki saplai na pawlkhatte aki puahphatkik na, Revised Zomis and Politics ci’n ka upgrade hi. Hih, ngaihsutna tawh nana sim leuh cin, Zomite aa dingin, GZA ii Road Map khat bang hiding hi cih upna lianpi tawh kong theisak hi. (Attached )\nKalsuan zia leh dan Namnih\nHihbang Minam min tawh na aki sepna ah, kalsuan zia leh dan namnih bangin kikhen thei hi. Gamtaang pak(Hlohsiaa-Movement) Kipawlna (Society, Association etc…etc…)\nGZA aki phuat ding tungtaangin makaipipa in, hihbang nihte lak ah, Movement bang dan tawh ki kalsuan ding hi, ahong ci ziaukhat ka ciamteh theilai hi. Ahi zongin, tua in a cih pak hilel aa, tuazawh zong, zia leh dan tampi tak ki laihthei lualai thei hi.\nNB:- Hihbang ka ciapteh theih vilvelna in, tuabang ahong cih ciangin, ih Zomite pianzia tawh hi ka sa zokei hi. Tuabang ahong cihna ka hawwmthawh hi. Zomite pianzia in, mici na bang hileh a suukmahmah, pat tawh tui aki taak bangdan hiaa, a tetkeesii ( Flu Cortef- Hydrocortisone)sut ding, tholpi khai ding bangte pawl ahi hi. Tua hiaa, makaipipa cih bang danin ih Zomite a honkhia zotaktak taam maw?\nHun aki ngah hiithiat ciangin makaipipa ahong maanggaa ahong mangg kei ahi zongin ka lungsim bangin ka kuppih nuam hi. Ahi zongin tuabang hun ka ngahthei nawnkei aa, GZA tawh ka ki mansuahta uh hi.\nGamtaangpak (Movement) bangdan\nHih bangdan hileh, Fellowship leh Sandahpiah(Demonstration) danaa ki kaikhawm pak, ki khenpak cihbang hidingaa, Committee leh fund cih zong ki neilo pahding hi.\nEg. 1985-90, Zomite ki pumkhatna ding tupna tawhin TCF(Tedim Christian Fellowship ), Zangkungah aki phuatlai in, Sia S.T. Hau Go, Advisor in, Fellowship aki cih nungsang, Committee tawh hilo ding, fund zong neilo ding, aki sap leh aki sapna bangin, ki dongpak in, ki zangkhin pak ding, tua ahih zahkhat in Constitution leh Bye-law zong ki neilo ding hi, ahong cihmah bang in TCF in kum 6- vilvel Fellowship min tawh aa aki kalsuan ahi hi. Hih Movement bangdanin, Zomite in ih ki taangsapna tawh ki zui in phattuamna hong piapah zuahzuah theilo ding ahi zongin, longterm planning tawh ahi, ki naaina, ki itna, ki ngaihna, ki meltheihna, ki theihsiamna; tuate tung tawnin ki pumkhatna ding tupna leh ngimna tawh ahi hi.\nHihin Society, Association,etc. , etc…, cihbang dante hiaa, akip akho aa ki pawlna ahih zahkhat in, Registration zong ki bawlin, tupna ngimna ahi, Constitution and Bye-law), Committee leh Fund tawh khauhtakaa ki tomhliangaa, takkheh! vikkheh! ciaa, suakta tak aa sepna bawlna dingte ahi hi.\nGZA tawh ki mansuahin a thu in ka ki zopnawnloh uh sawt mahmah ta ahih hangin, ke’n ki tatsatlo in, keima tumtakin, a thu ka bil dawh tawntungin ka mitsuan tawntung hi. Tuabang ciangin, GZA in zong, ama ngimnate a taangtun theihtheih na ding hiven, Central Executive Committee, Sub- Committee tawh taangzai takaa agel nate in, tha ngah huai mah mah ka sa hi. Banghang hiam cih leh, GZA in a tawntungaa a nosuah tawntung na ding ngim na tawhin, hun tawh ki zui aa pilna siamna sangpipi anei, Zomi khangno, khang thakte tawh mulkim huai liang ding zahdongin aki seh ana ahi hi.\nMovement maw? Ki pawlna maw?\nA tungaa bangdante tawh ki zuiin ka ngaihsut ciangin, tulaitak aa GZA in Movement dan lah hilo, Ki pawlna bangdan lah hilo, bangci dan tawhin ki kalsuan cih ka telzo nawnkei hi. Keima theih phaakloh, Zomite aa dingaa a muibunh zawkan lai ding, latest method khat ahi, Movement leh Ki pawlna KAHBIA(Hybrid) khat a zangh ahi taammaw, ka ci simsim hi. Tuabang KAHBIA ki pawlna in sia aci ka hih kei hi. Tuabang tawh aa taangzai tak leh mibunh tak tawh aa na septheih leh sepzawh ding a thupi ahi bek hi.\nConstitution and Bye-law leh Rule of Law. Tua hileh, Central Executive Committee, Sub-Committee te ih sep dingin bang? cih ngaihsut huai kasa hi. Tuate sep dingin GZA ii tupna leh ngimnate in bang hiaa, tuate bangci dan tawhin ki semkhia ding cih thu ahi hi. Tuate sepkhiatna dingin, Constitution and Bye-law ih cihcihte ahi pah hi. Tuate aki zatna ah, Rule of Law zong aki neih behlai ding a kul ahi hi.\nTua Constitution leh Bye- law in, GZA in meileeng bang hileh, atuaii( carriage), dim phitphet aa van kiguang, a kiinsak, a taaisak ding Engine Head bang ahi hi. Tu in GZA in, tua Engine Head a om nailo, meileengtuaii tawh ahi bang ahi hi. Genkhialhna a om leh, deihsak luatna man aa aki khialkha hi bek ding hi. ( Excerpt from Pau Za Mung’s Memoirs)\nPrevious: Pasal khat alu ah temta kiphutsa in amathu in zato zuanzo\nNext: USA Kentucky pan Siapi Hau Siam (Zampi khua, Gualnam beh) in hongnusia\nHihteeng mah hi ei, ka zaak nopnop. Ka ngaklah mahmah niloh.Ah Vaan’ pu\n25 November 2018 at 3:16 am\nPu Pau Mung aw na laigelhte na sim gai dikdek ing in, paihkhiat ding om lo in na gelh khempeuh hoihsa ing. Hoih ka sak penpen khatah: ” Tu in GZA in tua Engine Head a om nai lo, meileengtuaii tawh akibang ahihi.” na cih in na gennop teng cinh khin gai pah vilvel hi.


url: =Ni (3) Sung Leitung Bup Khim Khua Zing Ding - Zomi History Ni (3) Sung Leitung Bup Khim Khua Zing Ding - Zomi History\nHome > Knowlege > Ni (3) Sung Leitung Bup Khim Khua Zing Ding\nNi (3) Sung Leitung Bup Khim Khua Zing Ding\nMangmuhna 9:2 Amah in tua kuahawm thukpi a hon' ciangin meiphualpi panin meikhu bangin meikhu tampi hongpusuak a,tua meikhu hangin ni mialin khim a zinghi....\nNASA Administrator Charles Bolden in tuasung vanlam thupiang a muhkhiat pen nidang a,a omngei hetlo Solar Storm omding vai leh Planet tuamtuam(leitung dang tuamtuam)te'n Ni a kimvial na uh pan lampialgawpding, lampidang tuamtuam ah a totding vai a muhna hang in leitung buppi patau mahmah uhhi.Hih thu pen hongpiangnai lo ahihman in hongtun takpi ding leh dingloh pen gentheih bel hinai kei,a hizong kenbel 75% umkhin ing.\nSolar Storm,nilam vaitawh kisai ah huihpi nasiatak nungding a,tuapan dat hoihlo leh na nengneng aleng ten ni tanna 90% khaktan zoding in um-uh a hihman in,hongtung ding December 21-23 ciang leitung buppi khimzing ding cihi.NASA Scientist Earl Godoy in hihthu pen kha-awk(Eclipse)dan hilo ding a hihman in,lungkhamhuai mahmah ding a,leitung a vantampi kisia ding le mitampi'n sihlawh khading hi cih upmawhna nei hi.Ni pan a naipen leitung Mercury leh Venus pen,ni leh e omna Earth kikal om hi a,Mars pen e nunglam a om hi-in,a hizong Mars leitung pen emai a Venus tawh kikal kantan in hongpai dingcih zong na mu uhhi.Tua ciang nidang a akimu ngeilo Saturn hih a limsung a bengbeh nei a san pen,Saturn bengbeh zong leitung mitampi muh theiding in hongkilang ding ci-uhhi.\nLuke 21:26,27 Leitung ah tu-in bang hongpiang ding,ci-in angaihsut kawmun mite lau-in sibup ding uhhi.Vantunga om nate apai ngei bangin pai nawnloin lampialkhin ding uhhi.Luke 21:27 Tua ciangin Mihing Tapa hongkilang dinga,minthan'na leh vangliatna tawh meii lakah hong paiding hi.\nNASA Scientist Administrator Charles Bolden in hih thu pen mikhempeuh tung ah na kizasak sawn un cihi.\nHih thupen hongtungnailo thu a hihman in upkhittheih zong hinailo a,a hizong ei thu-ummi a kici te'n pataulo aa lungmuangtak in ngak hithiat ding hita hi.\nKnowlege 10:24:00 AM\nItem Reviewed: Ni (3) Sung Leitung Bup Khim Khua Zing Ding Rating: 5 Reviewed By: Zomi Nam Net II www.zominational.com


url: =Baby Baby Song Lyrics Punjabi & English Version\nBaby Baby Song meaning in English, Hindi\nBaby Baby English Lyrics Free Download\nBaby Baby Song Lyrics from the movie : The song is sung by Mankrit Aulakh, Manj Musik, Lyrics are Written by Ranbir Singh and the Music was composed by Manj Musik. Starring Manj Musik, Mankrit Aulkah.\nBaby Baby Song English Lyrics\nNaam ranbir jatt da sad allhra ni sadi vi judayi\nPujre Lyrics – Mankrit Aulakh\nMankrit Aulkah, Punjabi\tManj Musik, Mankrit Aulakh, Mankrit Aulkah, Ranbir Singh


url: =Top 10 Hotels in Chiang Mai, Thailand | Hotels.comEnglish (United States)Book online or call 800-246-8357This call is free. 24 hours a day; 7 days a week.HotelsHotel DealsPackages & FlightsGroupsGift CardsHelpWebsite feedbackSign in & AccountSign inCreate an accountYour bookingsTrip PlannerReview a hotelHotels.com® RewardsYour bookingsHotelsHotels in ThailandChiang Mai HotelsHotels in Chiang Mai, ThailandHotel searchCity, landmark, hotel name, address or zip codeCheck inCheck out I don’t know my datesRooms123456789+Room 1:Adults12345678Aged 18+Children01230-17Age at check in:Child 1:-?-<11234567891011121314151617Show dealsGet Secret Prices on select hotelsThese prices aren’t available to everyone.Unlock nowDeal of the dayOasis Baan Saen Doi Spa Resort from $268$107See all 11,577 Chiang Mai dealsRecently bookedThannatee Boutique Hotel3 starsfrom $85Oasis Baan Saen Doi Spa Resort4.5 starsfrom $26899 The Gallery Hotel3 starsfrom $78Nimman Mai Design Hotel Chiang Mai by Compass Hospitality3.5 starsfrom $51Gongster67 Hostel2 starsfrom $4Pay now or later on most roomsFree cancellation on most roomsPrice GuaranteeMap of Chiang Mai hotelsLandmarksChiang Mai Night BazaarTha Phae GateChiang Mai UniversityChang Puak GateChiang Mai GateCentralPlaza Chiang Mai AirportWarorot MarketWat Phrathat Doi SuthepChiang Mai Night SafariThree Kings MonumentChiang Mai Rajabhat University700th Anniversary StadiumRoyal Flora Ratchaphruek National ParkDoi Suthep-Pui National ParkKad Suan Kaew Shopping CentreMaejo UniversitySunday Walking Street MarketChang Puak MarketChiengmai Gymkhana ClubChiang Mai ZooTransportationChiang Mai (CNX-Chiang Mai Intl.)Chiang Mai StationNeighborhoodsOld CityChang KhlanNimmanChang MoiHuay KaewRiversideMae JoWat KetHotel typesFive Star hotels (30 hotels)Four Star hotels (85 hotels)Three Star hotels (606 hotels)Cheap hotels (523 hotels)Luxury hotels (115 hotels)Pool hotels (391 hotels)Best hotels in Chiang MaiWith hotels.com we help you find the best hotels in Chiang Mai, Thailand.


url: =Tangpi Khantohnading ~ Pau Sian Lian :: ZOMI DAILY\nTangpi Khantohnading ~ Pau Sian Lian\nposted on 1 July 2019 at 2:12 pm Lomkholna: Article, Pausianlian\nTangpi Khantohnading (Towards Social development) ~ Pau Sian Lian\nTuni dong mah Zogam thu mi namdangte in hong kidot ciangin a nungta Pasian a bia gam le Kawlgam ah a zawng pen gam i hih lam ka zom pahpah kha hi. Pasian bia gam dingin bang hang zawngpen cih zong ngaihsut huaikhat hi. 2010 khit kumpi thak i neih khitteh gamtawng lamah tangpi nasemte’ khasum kumpi in a zah nihin khan a, i gamah zong nuamtuam kisa, kitheituam mahmah hi. Tua bek tham lo gamdang ah tun, a teeng kitam semsem ta-in, gamdang pan sumlut khauhpai zaw semsem ta hi. Ahi zongin hih dinmunte pen nidang tawh i tehkakna-in nuntakna nuamtuam zawbek hi a, midangte tawh kiteh kak lehang bangmah kihitham nai hiaulo hi.\nLeitung muntuamtuam a kithehthang Zomite’n i gam, mipihte huh, puahin zuun ding thu kilim gen mahmah, kivei semsemta a, lungdam huai mahmah hi. Tua ahih manin i gam koici puah ding i hiam, cih pen phatakin ngaihsut huai hi. Professor Hans Rosling thugente bulphuhin Zomite khantoh theih nadingin thu pawlkhat kong sung ding hi. Amah pen zato siavuan khat lah hi-in, Africa gamah kum 20 val teengin khantohna tawh kisai thugil tampi a kankhia, a mukhia ngiat mipil mahmah khat hi. Tu laitak zong Bill Gate tawh kithuah-in zawnna ngaunate a dokhawm khat hi. Ama’ gen pawlkhat bulphuh kawmsa le Zogam ah thugil kanna (research) bawlna vai-in ka zin zeelna pan ka theihkhak thute kong sung nuam hi.\nThu khatna-ah, zawnna nungngatin i khantoh theih nadingin setkhuak siamna ci ding i hiam, technology cih hong thupi mahmah hi. Technology i cihteh laithei loteng computer tawisak ni cihna hipah sam lo-in, i gam a piang mehteh mehgah, singggahte zatsiam, kepsiam, bawlsiam nading cihna lam hizaw hi. Gentehna-in, Zogam ah ka zinsim ka zak theihzeel khatah huan le lo pan a piang sahawk, lenggah, singgah tuamtuamte a minteh nek manman ne, zuak manman zuak cih himawkin a kine manlo, a kizuakman lo, a kikhawng pahlote hun tomno sungin a muat hiziau mawk hi. Tuate a muat pah lohnang, hun sawtpi kemin sum asuah nading pilna kinei lo hi. Tua munah i technology cih kisam mahmah hi.\nVaimim ciang nangawn zong tudong mah sum mah tawh a kisusu hi lai hi. Tua mun ah mihing thatang bei lo-in mihing tha tawh nibup a kisemte settha tawh minute 10 in a kizo thei lua ta hi. Set tawh nasem theile hang kum 70, 80 a phasa pitek putekte nangawn in olno takin na tampi a sem thei lai uh suak hi. Mi khempeuh mannei, kizang thei ding hihang. Zogam ah a kigen thei zeel mahmah thu khat in, i gamah vaimin bek tuh thapai lo-in gam-le-lei tawh a kilem, a kisuan thei, sumsuak thei ding adang khaici hoih nono bangteng om hiam cih gam tuamtuam a om mipihte’n hong zonsak zo leh cih pen hong thupi simsim hi.\nThu nihna ah, van zuakna phual (market) zong i zon kul hi. Zong ding i hiam ahih keh bawltawm in mi kizuan sak ding i hiam cih khat hi ding hi. Ih Zogam ah tu laitak lenggah, zawngtah, elephant food yam (kawllai – wahuh) cihte mun dang pan broker (pwesar) te’n hong tan zeel uh hi. Hi theileh ei-ngiat in pwesarte kullo in van zuakna phual ngiat ah direct in vazuak theile hang sum meet tampi kingah beh ding hi.\nTua ahih leh market i cih vanzuakna phual dong i vante a tun theihna dingin bangteng kisam hiam?\n1. Sang pilna (school) kisam hi. Laisim theilo, ganan tuat theilo khat in van manpha tampi a nei zongin zatsiam theilo ding hi. Tua ahih manin sum le pai i deih mahmah ta zongin pilna a hiciang khatmah i zonkul ding hi (ahihkeh) pilna zontheih nading i panpih kul hi.\n2. Mi khat in bangzah ta-in pil-in a siamta zongin cidam keileh bangmah kisem thei tuanlo hi. Innkuan sungah tate cina-in ngap keileh nulepa, innkuan pihte’n a pualam bangmah semthei lohi. I gamah cidamna lam kikepna pen nanglua mahmah ahih lam i theih ciatsa hi. Hi theileh Tedim bangah basic nurse aid training ciang peuhmah nei thei-in, Zogam a om khuakim pan khuamite ngiat teel-in tuate training pia zo lehang, kumpite’n a khuakhua ah siavuan siamah hong puak zokei phial zongun tampi phatuam veve ding hi.\n3. I gam pen mualkuam, kenkawm ah om ahih manin infrastructure lam zong kinhuai mahmah hi. I huan le lote pan a piang mehteh mehgahte mundang khua dangah pua-in i zuak theih nang lampi hoih kisam mahmah hi. A lungdam huai mahmah khatah tu laitak i gamah leito set i cih bulldozer a nei ki-om liplip ta ahih manin, khua kim ciatin ko khua-ah motor a tun mateng, saikel banghun banghun a tun ziauhziauh theih mateng cih i hanciam lai ding hi. Khua om khempeuh i kizop sak ngeingai loh in pianglo ding hi.\n4. Sumbul leitawi theih (credit) zatpak theih ding zong i neih huai hi. Vai tampi ah nasep i kipat nop hangin sumbul nei kei lehang kitang thei mahmah lo hi. A meet tamlua lak loh (zong lalo phial), sumbul zattheih nang vaihawm huai mahmah hi. Yangon khuasung lamgei ah Rakhine an zuak numei khat a sai kipat dan ka dot leh amah zong a tungin sum neilo pimah, sai hon zawh nadng Rakhine Associationte kiang sum na kileitawi theidan hi. Kawlgam sum 150, 000 ks leitawi khitteh sai neu khat a kipat leh kha 2 sungin loh kikzo-in amah le amah sai nei nu suakziau mawk hi. Ei kiangah zong a dan hoihtak in hihsiam lehang hih sumbul leitawina tawh nasep a kipan nuamte’n tampi mah nuamtuam lawh ding hi.\n5. Hih teng i neih khitteh a thupi laikhat ah thu le la kizakna (information) zong thupi mahmah hi. Eimite pen thu-ip sim khawng kiva mahmah hihang. I mipih sapihte’ noptuam nading ahih leh kipan pihin kitheihsak ding thupi ding hi. Koilai munah bang om, kuate’n bang deih in, bang kizuak thei cih a kipan kitheihsak zawhnang hanciam kul hi.\nTu laitak Zomi Radio neih zawh nading i hanciam laitak hi-in, i neihzawh teh thuhoih lahoih tampi, thuthang tuamtuamte i kizaksak kul hi. Khantohna tawh kisai a kantelte’n thu le la kihopsawnna pen mihing thapia-in thuneihsakna (human empowerment) hoih mahmah khat in a ciapteh uh ahi hi. I minam, i gam puahin, lapsang nadingin hih a tunga te hihtheih zahin hanciam lehang tampi mah kithei hanhan dingin ka lamen hi. Pau Sian Lian\nPrevious: Video: Inndawl 2 na pan akiasuk numeino khat leilak atuksukma in kimankha\nNext: Chin Common Language ding etpakna ~ Dr. Dongno\nPalai Sepna (Representative)\nKhawmpi Update leh Report gelh tangtang huai ~ Thang Van Lian\nDo not Believe It (Na umkha ken)\nZolai Tongdot bu masa bu 1000 kibawl khia ding